title: Warren Potent

text: Warren Potent on saavuttanut olympialaisissa Pekingissä 2008 pronssia 50 metrin pienoiskiväärin makuussa. Lisäksi hän on saavuttanut MM-kilpailuissa samassa lajissa joukkuekilpailussa kultaa Suhlissa 1986 ja 300 metrin kiväärin makuun joukkuepronssia Zagrebissa 2006. Potent on myös ampunut sivuavat maailmanennätykset sekä peruskilpailussa että finaalissa 50 metrin pienoiskiväärin makuussa.


title: Warren Potent

text: Potentin ampumat voimassa olevat maailmanennätykset.


title: Kaspar Capparoni

text: Gaspare "Kaspar" Capparoni (s. 1. elokuuta 1964 Rooma) on italialainen näyttelijä.


title: Kaspar Capparoni

text: Capparonin isä oli kirurgi ja äiti opettaja. Hän aloitti teatterissa näyttelijäntyöt 18-vuotiaana tehden yhteistyötä ohjaaja Giuseppe Patroni Griffin kanssa. Capparonin ensimmäinen elokuvarooli tapahtui vuonna 1984 Dario Argenton elokuvassa "Phenomena – ilmiö".


title: Kaspar Capparoni

text: Hän on näytellyt useissa televisiosarjoissa, merkittäviä rooleja esim. "Ihanassa Elisassa", "Caprissa" ja "Poliisikoira Rexin" uusissa jaksoissa.


title: Afrikanportugali

text: Afrikanportugaliksi () kutsutaan Afrikassa puhuttavia portugalin kielen murteita. Kieli levisi siirtomaa-aikana Portugalin alusmaihin, ja siitä on kehittynyt murteiden lisäksi myös ns. kreolikieliä. Portugali on Afrikassa virallinen kieli Angolassa, Guinea-Bissaussa, Kap Verdessä, Mosambikissa, Päiväntasaajan Guineassa ja São Tomé ja Príncipellä. Se on myös yksi Afrikan unionin virallisista kielistä. Viime aikoina portugali on kohdannut Afrikassa painetta ranskan ja englannin taholta ja kilpailee puhujista näiden kanssa.


title: Afrikanportugali

text: Sekä alkuperältään afrikkalaisten että alusmaihin siirtyneiden valkoisten jälkeläisten muuttoliike Portugaliin ja Brasiliaan on levittänyt myös näiden alueiden kielimuotoihin piirteitä afrikanportugalista.


title: Sihvonen

text: Sihvonen on suomalainen sukunimi, joka on muun muassa seuraavilla henkilöillä:


title: Guernseyn piirikunta

text: Guernseyn piirikunta on piirikunta Ohiossa, Yhdysvalloissa, jonka hallintokeskus ja suurin kaupunki on Cambridge. Sen väkiluku oli 40 792 vuonna 2000. Se on nimetty Guernseyn mukaan.


title: Guernseyn piirikunta

text: Guernseyn naapuripiirikuntia ovat Tuscarawas pohjoisessa, Harrison koillisessa, Belmont idässä, Noble etelässä, Muskingum lännessä ja Coshocton luoteiskulmassa.


title: Guernseyn piirikunta

text: Piirikunnassa oli vuoden 2010 väestönlaskennassa 40 087 ihmistä. Etniset ryhmät jakautuvat valkoisiin, joita on 96,0%, mustiin (1,7%), alkuperäisamerikkalaisiin (0,3%) ja aasialaisiin (0,3%).


title: Guernseyn piirikunta

text: Kotitalouden mediaanitulo on 38 179 ja köyhyysrajan alapuolella oli 17,1% väestöstä vuosina 2007–2011.


title: Parnavazianit

text: Parnavazianit () tai parnabazidit olivat georgialaisen historiallisen perimätiedon mukaan Kartlin eli Iberian ensimmäinen georgialainen kuningasdynastia. Heidän valtakautensa kesti, epäyhtenäisesti, 200-luvulta eaa. 100-luvulle jaa. Miespuolisen päälinjan kerrotaan sammuneen jo varhain, joten dynastia jatkui naissukulinjan kautta. 100-luvun loppuun mennessä parnavazianien hallituskausi päättyi ja Iberian kruunu siirtyi Aršakiani-dynastialle.


title: Parnavazianit

text: Varhaiskeskiaikaisen georgialaisen kronikan "Georgian kuninkaiden elämä" mukaan dynastia sai alkunsa Parnavaz I:stä, Iberian monarkian perustajasta, joka syrjäytti Azon, jonka Aleksanteri Suuri oli kronikan mukaan jättänyt hallitsemaan maata. Parnavazin tarina on kyllästetty legendaarisella kuvastolla ja symboliikalla, eikä hänestä kerrota ei-georgialaisissa lähteissä. Ei ole varmaa osoitusta siitä, että hän olisi ollut ensimmäinen georgialainen kuningas. Dynastian nimi Parnavaziani ("Parnavazista", "Parnavazin mukaan nimetty"), jonka varhaiset armenialaiset historialliset teokset mainitsevat muodoissa Parnawazean (Faustus 5.15; 400-luku) ja Parazean ("Armenian historia" 14; luultavasti 400-luvun alusta), osoittaa, että Parnavaz-niminen kuningas ymmärrettiin georgialaisen dynastian perustajaksi. Vaikuttaa uskottavalta, että historiallisten tietojen kadotessa todellinen Parnavaz "sai legendaarisen julkisivun" ja nousi esikristillisen monarkin prototyypiksi georgialaisissa vuosikirjoissa.


title: Parnavazianit

text: Vaikka Aleksanteri Suuren retki Georgiaan onkin täysin fiktiivinen tapahtuma, georgialaisista ja antiikin aikaisista lähteistä voidaan päätellä, että Iberian kuninkailla oli läheiset suhteet seleukidien valtakuntaan. Se oli Aleksanterin lyhytikäisen valtakunnan Syyriaan keskittynyt hellenistinen seuraaja, jonka ylivallan iberialaiset ajoittain tunnustivat. He todennäköisesti auttoivat herrojaan, kuten professori Cyril Toumanoff on ehdottanut, pitämään kurissa viereisen Armenian kuningaskunnan orontidi-dynastian kuninkaita.


title: Parnavazianit

text: Toumanoff olettaa Parnavazin hallinneen vuosina 299–234 eaa. Hänen poikansa Saurmagin (hallitsi 234–159 eaa.) kerrotaan kuolleen ilman miespuolista perillistä, ja dynastia jatkui naissukulinjassa, kun Saurmagin tytär meni naimisiin Nebrotiani-dynastian Mirian I:n kanssa (hallitsi 159–109 eaa.). Nebrotianien () eli nimrodidien nimi tarkoittaa "Nimrodin rotua" eikä se ole dynastinen nimi, vaan keskiaikaisten georgialaisten kirjoittajien muinaisista iranilaisista käyttämä termi. Niinpä kronikoissa dynastiaa, tosin vain naissukulinjassa, kutsutaan edelleen nimellä Parnavaziani (Toumanoff on ehdottanut termiä "toinen parnabazidi-dynastia").


title: Parnavazianit

text: Armenialaisen artašidi-dynastian paikallinen haara syrjäytti vallasta parnavazianit eli Mirianin pojan Parnadžomin (hallitsi 109–90 eaa.). He hallitsivat Iberiaa vuosina 90–30 eaa., kunnes parnavazianit onnistuivat saamaan kruununsa takaisin. Siihen mennessä Etelä-Kaukasia oli joutunut Rooman hegemonian alle. Iberia kuitenkin erkani Rooman hallinnasta ensimmäisen vuosisadan eaa. viimeisellä vuosikymmenellä ja nousi aiempaa voimakkaammaksi valtioksi ensimmäisellä vuosisadalla jaa. Parsman I (hallitsi 1–58) sekaantui innokkaasti Armenian sisäisiin asioihin. Maa oli joutunut Rooman ja Parthian väliseksi kiistakapulaksi, ja hän asetti veljensä Mithridateen (hallitsi 35–51) sen valtaistuimelle. Vuonna 51 Parsman kuitenkin yllytti poikansa Rhadamistuksen syrjäyttämään Mithridateen ja nousemaan Armenian kuninkaaksi, mutta Rhadamistus karkotettiin uudesta kuningaskunnastaan jo vuonna 55. Parsmanin seuraaja Mirdat I (58–106) solmi liiton Rooman kanssa puolustaakseen Iberian rajoja alaanien, pohjoisessa asuvien paimentolaisten hyökkäyksiltä. Iberian pääkaupungista Mtskhetasta löydetty kivikaiverrus kutsuu Mirdatia "caesareiden ystäväksi" ja "Roomaa rakastavien iberialaisten" kuninkaaksi. Vuonna 75 Rooman keisari Vespasianus auttoi Iberian kuningasta linnoittamaan Armazin kaupungin akropoliin.


title: Parnavazianit

text: Kun Parthian arsakidien perilliset olivat saaneet Armenian valtaansa toisella vuosisadalla, heidän sukuhaaransa korvasi Parnavaziani-dynastian Iberiassa. Georgialaisten kronikoiden mukaan se tapahtui, kun aateliset aloittivat kapinan kuningas Amazasp II:sta (hallitsi 185–189) vastaan ja syrjäyttivät ja surmasivat hänet Armenian kuninkaan avustuksella. Tämä kuningas oli luultavasti Vologases II (hallitsi 180–191), jonka kerrotaan olleen naimisissa Amazaspin sisaren kanssa. Vologases nosti poikansa, Amazaspin sisarenpojan Rev I:n (hallitsi 189–216) Iberian valtaistuimelle aloittaen paikallisen arsakididynastian valtakauden Iberiassa.


title: Sund (Norja)

text: Sund on kunta Hordalandin läänissä Norjassa. Sundin kunta perustettiin 1. tammikuuta 1838. Kunnasta erotettiin Austevollin kunta omaksi kunnakseen 1. tammikuuta 1886. Tammikuussa 2013 tehdyn väestönlaskennan mukaan Sundin kunnassa oli 6 514 asukasta.


title: Xiao Qin

text: Xiao Qin (s. 1. tammikuuta 1985 Jiangsu) on kiinalainen telinevoimistelija. Hän on erikoistunut hevoseen.


title: Xiao Qin

text: Xiao voitti olymipakultaa 2008 Pekingin kisoista sekä hevosella että joukkuekilpailussa. Vuonna 1990 telinevoimistelun aloittanut Xiao on saavuttanut MM-kisoissa yhteensä kuusi kultamitalia. Niin 2006 Århusissa kuin 2007 Stuttgartissakin hän voitti kultaa hevoselta ja joukkuekilpailusta. Lisäksi hän on voittanut MM-kultaa hevosella 2005 Melbournessa ja joukkuekilpailussa 2003 Anaheimissa. Hän on myös savuttanut hevosella MM-hopeaa 2001 Gentissä ja -pronssia 2002 Debrecenissä. Joukkuekultaa hän voitti myös vuonna 2006 Dohassa pidetyissä Aasian kisoissa.


title: Xiao Qin

text: Maailmancupissa Xiao on saavuttanut kahdeksan osakilpailuvoittoa. Hän on 164 senttimetriä pitkä ja painaa 55 kilogrammaa. Hän asuu Nanjingissä. Hänen valmentajanaan toimivat Huang Yubin ja Jing Weiguo.


title: Sveio

text: Sveio on kunta Hordalandin läänissä Norjassa. Sveion kunta erotettiin Finnåsin kunnasta vuonna 1861. Kunnasta erotettiin omaksi kunnakseen Vikebygd 1. tammikuuta 1902. Sveioon liitettiin 1. tammikuuta 1964 koko Valestrandin kunta ja Vikebygdin läntinen osa. Tammikuussa 2013 tehdyn väestönlaskennan mukaan Sveion kunnassa oli 5 400 asukasta.


title: Scipio Aemilianus Africanus

text: Publius Cornelius Scipio Aemilianus Africanus Numantinus (185-129 eaa.) oli roomalainen kenraali ja valtiomies, joka toimi konsulina vuosina 147 eaa. ja 134 eaa.


title: Scipio Aemilianus Africanus

text: Scipio Africanuksen poika Publius Cornelius Scipio adoptoi hänet hyvin nuorena ja hän vaihtoi nimensä Publius Cornelius Scipio Aemilianukseksi. Scipion isä oli Makedonian valloittaja ja Pydnan taistelun voittaja Lucius Aemilius Paullus Macedonicus. Scipio taisteli itsekin Pydnassa ollessaan vain 17-vuotias.


title: Scipio Aemilianus Africanus

text: Scipio valittiin vuonna 147 eaa. uransa ensimmäisen kerran konsuliksi vaikka hän oli alaikäinen. Sen jälkeen hän osallistui kolmanteen puunilaissotaan menestyen hyvin ja vallaten Karthagon vuonna 146 eaa. Tämän johdosta hän sai triumfin ja sai "agnomenin" Africanus.


title: Scipio Aemilianus Africanus

text: Vuonna 134 eaa. Scipio valittiin taas konsuliksi ja hän päätti sen jälkeen pitkän sodan Numantiaa vastaan ja sai toisen triumfinsa ja lisänimen Numantinus.


title: Scipio Aemilianus Africanus

text: Muutama vuosi sen jälkeen hänet murhattiin, koska hän yritti edistää itaalisten liittolaisten asemaa.


title: Tysnes

text: Tysnes on kunta Hordalandin läänissä Norjassa. Tysnesin kunta (silloinen "Tysnæs") perustettiin 1. tammikuuta 1838. Kunta koostuu useasta Bergenin eteläpuolella sijaitsevasta saaresta, joista suurimmat ovat Tysnesøy (198 km²) ja Reksteren (37 km²). Tammikuussa 2013 tehdyn väestönlaskennan mukaan Tysnesin kunnassa oli 2 736 asukasta.


title: Terveydenhoito Kiinassa

text: Terveydenhoito Kiinassa on merkittävä Kiinan talouskasvun sosiaalinen haaste. Tarttuvien tautien osuus kuolemista on 20 %. Hengitystieinfektiot, hepatiitti ja tuberkuloosi lisäävät kuolleisuutta. Yleisin kuolinsyy on syöpä, yli 50 %. Yleisiä ovat myös sydän- ja verisuonitaudit, tieonnettomuudet, depressiot ja itsemurhat. Maailmanlaajuinen SARS-epidemia vuonna 2003 Etelä-Kiinassa osoitti terveydenhuollon kehitystarpeen.


title: Terveydenhoito Kiinassa

text: Kiina käytti 5,6 % BKT:stä terveydenhoitoon vuonna 2004, kun yleinen keskiarvo on 10 %. WHO:n mukaan Kiinassa sairausvakuutus kattoi 40 % väestöstä vuonna 2005. WHO:n mukaan Kiinan terveydenhoito on epätasa-arvoista.


title: Terveydenhoito Kiinassa

text: 80 % sairaanhoitoresursseista on kaupungeissa, vaikka 70 % väestöstä asuu maalla. Sairaalat saavat tulonsa lääkkeiden myynnistä. Siksi lääkärit myyvät mahdollisimman kalliita lääkkeitä. Sairausvakuutuksen puutteen vuoksi vähävaraisilla ei ole varaa etsiä hoitoa. Järjestelmä tukee antibioottien ylitarjontaa, joka lisää resistenttikantojen riskiä. Tiedonvapauden puute hidastaa terveyskatastrofien torjuntaa.


title: Terveydenhoito Kiinassa

text: Eliniän odote oli 72 vuotta vuonna 2004. Lapsikuolleisuus on alhainen.


title: Terveydenhoito Kiinassa

text: Maalta kaupunkeihin muuttavien sairaanhoito ja terveydenhoito on heikompaa. Työperäisestä sairauksista 90% on siirtotyöläisillä. Kaivoksissa, rakennuksilla ja kemiantehtaissa kuolleista oli 80-85 % siirtotyöläisiä. Siirtotyöläisnaisten lapsikuolleisuus ja synnytyskuolleisuus on muuta väestöä korkeampi. Siirtotyöläiset saattavat jäädä ilman vakavan sairauden tai onnettomuuden sairaanhoitoa, koska heiltä puutuu sairausvakuutus tai rahaa. Shanghai-tutkimuksen mukaan vuosina1993-1996 vakituisista asukkaista 73,7%:lla ja siirtotyöläisistä 6,7%:lla oli sairausvakuutus. Ilman vakuutusta sairaanhoito on maksettava itse. Jokaisella kiinalaisella on asuinpaikkalupa hukou. Hukoun voi vaihtaa, mutta se vie aikaa ja rahaa ja saattaa vaatia suhteita ja korruptiota. Kaupunkien siirtotyöläisten maaseudun hukoun omaavat saavat merkittävästi pienemmän taloudellisen korvaksen lapsensa liikennekuolemasta verrattuna vastaavaan lapsen liikennekuolemaan kaupungin hukoun omaavalle.


title: Terveydenhoito Kiinassa

text: 10% väestöstä kantaa kroonisesti hepatiitti B virusta, joka aiheuttaa 70 % maksasyövistä Kiinassa.


title: Terveydenhoito Kiinassa

text: Tupakointi tappaa miljoona kiinalaista vuosittain. Kiinalaisten tupakointi on taloudellisesti merkittävää kansallisesti ja kansainvälisesti. Kiina on maailman suurin savukkeiden tuottaja ja käyttäjä. Kiinassa asuu 30 % maailman tupakoijista: 320 miljoonaa tupakoijaa. WHO:n mukaan 57 % miehistä ja 3 % naisista tupakoi. Tupakkavero on suurin hallituksen yksittäinen tulolähde. Tupakointia ei ole tehokkaasti rajoitettu tai hillitty. Päinvastoin valtion omistama tupakkomonopoliyritys pyrkii edistämään tupakointia. Terveysministeriö valistaa terveysvaaroista. Kiina on allekirjoittanut muttei ratifioinut tupakoinnin hillintäohjelman.


title: Terveydenhoito Kiinassa

text: Kiina sääti ensimmäisen lain AIDSin torjumiseksi 1.3.2004.


title: Terveydenhoito Kiinassa

text: 1990-luvun puolivälissä maaseudulla Henanissa alkoi mittava AIDS-katastrofi. Se levisi verenmyynnin kautta. Verenluovutuskertoja lisättiin palauttamalla punasoluseos, josta oli erotettu veriplasma, takaisin luovuttajille. Seos sisälsi useamman luovuttajan verta, mikä johti HIV-epidemiaan. Lääkealan tehtaissa tarvittiin verta. Luovuttajille maksettiin noin neljä euroa 400-800 millilitrasta. Osa viljelijöistä rakensi talon verenluovutusrahoilla. Verikauppaa harjoittivat kymmenet eri yritykset, joista osa oli viranomaisten omia. Helsingin Sanomien silloisen Kiinan ulkomaankirjeenvaihtajan Pekka Mykkäsen mukaan AIDS-katastrofi oli uhrien määrän mukaan todennäköisesti suurin Kiinan tragedia kulttuurivallankumouksen jälkeen ja mittavin ihmisen aiheuttama terveydenhuollon katastrofi. Joku saattoi luovuttaa verta 11 kertaa vuorokaudessa. Tavallista oli kaksi kertaa päivässä. Vuonna 2003 20 % kiinalaisista ei tiennyt AIDS:sta. 2,6 % tiesi että kondomi suojaa siltä.


title: Terveydenhoito Kiinassa

text: Katastrofista ilmestyi ensimmäinen kiinalainen raportti vuonna 2000 ja tietoja ulkomailla vuonna 2001. Vuonna 1996 Henaissa oli 100 000 sairastunutta ja eräässä testissä 84 % testatuista oli sairastunut. Myöhemmin sairastuneiden määräksi arvioitiin 500 000 – miljoona ihmistä. Henain lisäksi projekti vaikutti seuraavissa provinsseissa: Hebei, Anhui, Shanxi, Shaabxi, Hubei ja Guizhou. Gynekologi Gao Yaojie lopetti vapaaehtoisesti eläkepäivänsä ja ryhtyi jakamaan ihmiseille tietoa taudista. Hän jopa myi talonsa painaakseen tietovihkoja aidsista. Viranomaiset yrittivät estää Gao Yaojien ja Wan Yanhain työtä. Gao Yoejie sai Jonathan Mann aids-palkinnon työstään. Provinssin terveysviraston johtaja Liu Quanxi esti Gaota matkustamasta palkinnon hakuun. Liu Quanxi oli sijoittanut kuuteen veriasemaan ja markkinoinut verituotteita USA:ssa. Liu Quanxi ei joutunut vastuuseen verenmyynnistä vaan vaan yleni vuonna 2003 maakunnan terveys-, koulutus- ja kulttuurikomitean johtajaksi. Verikatastrofin aikainen Henain puolueen johtaja Li Changchun, yleni politbyron pysyväiskomiteaan (8. vaikutusvaltaisin mies Kiinassa).


title: Terveydenhoito Kiinassa

text: Human Rights Watchin mukaan Kiinan hallitus on vahvistanut lainsäädäntöä, parantanut lääkitystä ja laatinut syrjintää ehkäisevän lain. Kiina vaati 1.9.2007 alkaen tiedon HIV/AIDS-statuksesta kaikkien matkailijoiden visuumihakemuksiin. AIDS-ohjelman johtaja Joe Amonin mukaan: “HIV-statukseen perustuva syrjintä matkailussa on tehoton terveydenhoidon strategia ja loukkaa ihmisoikeuksia. Global Fund boardin painostuksesta Kiina lupasi peruuttaa HIV/AIDS-infektoituneiden maahantulokiellon.


title: Terveydenhoito Kiinassa

text: AIDS-ryhmien kokouksia peruutettiin kesällä 2008 (Guangdong, Kanton ja Kaifeng) ja kaksi toimistoa suljettiin Henanissa. Huhtikuussa estettiin 350:n osallistujan mielenosoitus tehottomasta lääkehoidosta Zhengzhou:ssa. Vuosina 2007-2008 kuuluisia AIDS-aktivisteja vangittiin ja pidettiin kotiarestissa. Heihin sisältyi: Reebok 2005 ihmisoikeuspalkinnon saaja Li Dan, 80-vuotias AIDS-aktivisti tohtori Gao Yaojie ja aviopari Hu Jia ja Zeng Jinyan.


title: Terveydenhoito Kiinassa

text: Vuonna 1997 Kiinassa havaittiin lintuinfluenssavirus H5N1.


title: Terveydenhoito Kiinassa

text: Keväällä 2003 SARS-epidemian aiheutti Etelä-Kiinassa havaittu uusi hengitystievirus. Se levisi maailmanlaajuisesti ja aiheutti 11 mrd. dollarin kustannukset. SARS osoitti terveydenhoidon ja talouden suoran yhteyden. Epidemian jälkeen Kiinan hallitus on sijoittanut enemmän terveydenhoitoon. Sairaus havaittiin ensimmäiseksi Guangdongin provinssissa. Se levisi 30 maahan ja tappoi yli 770 ihmistä. Kiina reagoi tautiin vasta kun sairaus uhkasi sen kansainvälistä mainetta sijoituskohteena ja talouskasvua.


title: Terveydenhoito Kiinassa

text: WHO:n mukaan (2004) 1,5 miljoonaa kiinalaista saa tuberkuloosin vuosittain, joista 150 000 -250 000 kuolee tautiin. Tauti paranisi 6 kk:n ja alle 20 euron lääkityksellä. Ulkomaisella tuella 90 % kiinalalaispotilaista on selvinnyt. 250 000 tuberkuloosipotilaan lääkitys maksaisi 5 miljoonaa dollaria. Vuoteen 2004 mennessä Kiinan hallinto ei kokenut tärkeäksi laajentaa ohjelmaa maaseudulla. Sen sijaan se on sijoittanut esimerkiksi vuosittain miljardi dollaria avaruusohjelmaan.


title: Terveydenhoito Kiinassa

text: Liikenneonnettomuuksissa kuolee vuosittain 250 000 henkeä Kiinassa. Moottoriliikenteen kasvuun sisältyy merkittävä tieturvallisuuden parantamisen haaste.


title: Ullensvang

text: Ullensvang on kunta Hordalandin läänissä Norjassa. Ullensvangin kunta syntyi, kun vuonna 1869 kunnan nimi muutettiin Kinsarvikista Ullensvangiksi. Myöhemmin, 1. heinäkuuta 1913 Kinsarvik ja Odda erotettiin kunnasta omiksi kunnikseen. Suurin osa Kinsarvikin kunnasta yhdistettiin Ullensvangiin 1. tammikuuta 1964, ja koko Eidfjordin kunta oli yhdistettynä kuntaan 1. tammikuuta 1964 – 1. tammikuuta 1977. Tammikuussa 2013 tehdyn väestönlaskennan mukaan Ullensvangin kunnassa oli 3 403 asukasta.


title: Ulvik

text: Ulvik on kunta Hordalandin läänissä Norjassa. Ulvikin kunta syntyi vuonna 1858, kun Granvinin kunnan nimi muutettiin Ulvikiksi. Myöhemmin, 1. toukokuuta 1891, Granvin ja Eidfjord erotettiin Ulvikin kunnasta omiksi kunnikseen. Tammikuussa 2013 tehdyn väestönlaskennan mukaan Ulvikin kunnassa oli 1 113 asukasta.


title: Pekka Lind

text: Pekka Toivo Taavetti Lind (s. 7. heinäkuuta 1943 Vaasa) on suomalainen lakimies ja entinen asianajaja. Lind erosi Suomen Asianajajaliitosta keväällä 2009. Muussa tapauksessa hänet olisi erotettu liitosta. Erottamisen syynä olisivat olleet konkurssipesien hoitamisen toistuneet laiminlyönnit. Lind oli jättänyt tilittämättä velkojille ja velallisille hoidossaan olleita konkurssipesien varoja useiden vuosien ajan.


title: Pekka Lind

text: Pekka Lind on ollut Kehittyvien maakuntien Suomi ry:n (KMS) puheenjohtaja yhdistyksen perustamisesta alkaen. Yhdistys nousi julkisuuteen vaalirahoitusskandaalissa vuonna 2008. Pääministeri Matti Vanhasen pyynnöistä huolimatta Lind ei suostunut selventämään yhdistyksen toimintatapoja tai syntyhistoriaa kesäkuussa 2008.


title: Pekka Lind

text: Pekka Lindin mukaan KMS-yhdistyksen perustamiskokous pidettiin Keskustan puoluetoimistossa. Hän itse myöhästyi sen alusta tunnin. Lindin mukaan häntä pyydettiin yhdistyksen tehtävään, mutta hän ei muista kuka pyynnön esitti. Pekka Lindin mukaan hän on ennenkin kerännyt vaaleihin rahaa. Pekka Lindin mukaan yhdistys perustettiin, jotta rahoittavien yritysten ja ehdokkaiden ei tarvitse olla tekemisissä toistensa kanssa. Puheenjohtaja ei kuitenkaan valaissut KMS:n ja sen hallituksen toimintatapoja ja rahanjakotapoja: ”Jossain menee yleisen ja yksityisen raja.” Lindin mukaan KSM:n hallitus on kokoontunut useita kertoja. Päätöksiä hän ei ole kertonut.


title: Pekka Lind

text: Lind on myös Nova Groupin toimitusjohtaja Arto Merisalon juristi.


title: Chen Yibing

text: Chen Yibing (, s. 19. joulukuuta 1984 Tianjin) on kiinalainen telinevoimistelija, olympiavoittaja, maailmanmestari ja Aasian kisojen kultamitalisti. Hän on erikoistunut renkaisiin.


title: Chen Yibing

text: Chen voitti olympiakultaa 2008 Pekingistä renkaitten henkilökohtaisesta kilpailusta sekä joukkuekilpailusta. Lontoossa 2012 hän saavutti kultaa joukkuekilpailussa ja hopeaa renkailla. Renkailla ja joukkuekilpailussa hän on voittanut myös MM-kultaa Århusista 2006, Stuttgartista 2007, Rotterdamista 2010 ja Tokiosta 2011. Lisäksi Chen on voittanut renkaiden ja joukkuekilpailun kultaa vuosien 2006 ja 2010 Aasian kisoista.


title: Chen Yibing

text: Chen on 160 senttimetriä pitkä ja painaa 58 kilogrammaa. Hänen valmentajanaan toimii Wang Hongwei.


title: Troy Milam

text: Troy Milam (s. 30. kesäkuuta 1980 Lake Orionissa, Michiganissa, Yhdysvalloissa) on yhdysvaltalainen jääkiekkopuolustaja, joka siirtyi kaudeksi 2011–2012 Tšekin Extraligan HC Sparta Prahaan. Milamia luonnehditaan hyökkääväksi puolustajaksi, joka luistelee ja laukoo hyvin.


title: Troy Milam

text: Neljän NCAA-yliopistosarjassa viettämänsä kauden jälkeen Milam siirtyi ammattilaiseksi kaudeksi 2003–2004. Ensimmäisestä kaudesta suurin osa kului ECHL:n Gwinnett Gladiatorsissa, mutta hän pääsi pelaamaan AHL:ää, yhteensä 20 ottelua Manchester Monarchsissa ja San Antonio Rampagessa. Seuraavalla kaudella hän pelasi jo suurimmaksi osaksi Monarchsissa, mutta putosi kaudella 2005–06 jälleen ECHL:ään. Kaudet 2006–2007 ja 2007–2008 Milam pelasi kuitenkin kokonaan AHL:ssä, ensin Hershery Bearsissa ja Chicago Wolvesissa ja sitten jälleen Manchesterissa, jossa hän nousi joukkueensa johtavaksi puolustajaksi.


title: Troy Milam

text: Kaudella 2008–2009 hän pelasi SM-liigaa Tampereen Ilveksen joukkueessa, ja marraskuussa 2009 hän liittyi Porin Ässien SM-liigajoukkueeseen. Milam pelasi Ässissä yhden kauden ja palasi sitten AHL:ään, kun hän teki sopimuksen Norfolk Admiralsin kanssa. Admiralsissa Milam teki 37 pistettä 67 ottelussa ja joukkueensa eniten pisteitä tehnyt puolustaja. Seuraavaksi kaudeksi hän siirtyi Tšekin Extraligassa pelaavaan HC Sparta Prahaan.


title: Troy Milam

text: Milamin nuorempi veli Jamie pelaa myös jääkiekkoa ammattilaisena.


title: Vaksdal

text: Vaksdal on kunta Hordalandin läänissä Norjassa. Vaksdalin kunta muodostettiin 1. tammikuuta 1964 osista Bruvikin, Evangerin ja Modalenin kuntia. Tammikuussa 2013 tehdyn väestönlaskennan mukaan Vaksdalin kunnassa oli 4 132 asukasta.


title: Tvedestrand

text: Tvedestrand on Norjan kaupunki ja kunta Itä-Agderin läänissä maan eteläosassa. Sen naapureita ovat Arendal lännessä ja Risør idässä. Kunta rajoittuu myös Frolandiin, Åmliin ja Vegårsheihin. Kunta sai nykyiset rajansa vuonna 1960, jolloin aiemmat Dypvågin ja Holtin kunnat yhdistyivät silloisen luotsipaikka () Tvedestrandin kanssa. Tammikuussa 2013 tehdyn väestönlaskennan mukaan Tvedestrandin kunnassa oli 6 064 asukasta.


title: Simón Bolívar -nuoriso-orkesteri

text: Simón Bolívar -nuoriso-orkesteri on kahdensadan muusikon muodostama El Sistemana tunnetun Venezuelan nuoriso-orkesterijärjestelmän maineikkain edustaja. Gustavo Dudamelin johtama soittajisto koostuu lähinnä slummitaustasta lähtöisin olevista lapsista ja nuorista.


title: Simón Bolívar -nuoriso-orkesteri

text: Nuoriso-orkesterin eli niin sanotun B-orkesterin lisäksi on olemassa A-orkesteri, jonka soittajat ovat vanhempia ja jo täysiä ammattilaisia.


title: Piotr Małachowski

text: Piotr Małachowski (s. 7. kesäkuuta 1983 Żuromin) on puolalainen kiekonheittäjä, maailman- ja Euroopan-mestari sekä kaksinkertainen olympiamitalisti.


title: Piotr Małachowski

text: Małachowski sijoittui viidenneksi alle 20-vuotiaiden EM-kilpailuissa Grossetossa 2005 ja kuudenneksi saman ikäluokan MM-kilpailuissa Kingstonissa 2002. Hän oli alle 23-vuotiaiden EM-kilpailuissa yhdeksäs Bydgoszczissa 2003 ja sai hopeaa Erfurtissa 2005. Seuraavana vuonna hän voitti Euroopan talviheittocupin ja Euroopan cupin superliigan. ja Göteborgin EM-kilpailuissa hän sijoittui kuudenneksi. Vuonna 2007 hän oli toinen Euroopan talviheittocupissa, voitti Euroopan cupin, oli kahdestoista Osakan MM-kilpailuissa ja kolmas .


title: Piotr Małachowski

text: Ensimmäisen arvokisamitalinsa Małachowski saavutti Pekingin olympialaisissa 2008 heitettyään tuloksen 67,82. Hän hävisi tasan metrin kilpailun voittaneelle Viron Gerd Kanterille. Myöhemmin syksyllä hän oli toinen . Vuonna 2009 hän voitti Euroopan joukkuemestaruuskilpailujen kiekkokilpailun Leiriassa.


title: Piotr Małachowski

text: Berliinin MM-kilpailuissa 2009 hän saavutti hopeaa Puolan ennätyksellä 69,15 m. Robert Harting ohitti hänet viimeisellä heitollaan, joka kantoi 69,43. hän sijoittui kolmanneksi. Vuonna 2010 hän oli toinen Euroopan joukkuemestaruuskilpailuissa. Hän voitti kultaa Barcelonan EM-kilpailuissa tuloksella 68,87 m voittaen Hartingin 40 sentillä. Hän oli samana vuonna neljäs Splitin maanosien cupissa. Vuonna 2011 hän oli kolmas Euroopan joukkuemestaruuskilpailuissa ja yhdeksäs Daegun MM-kilpailuissa. Lontoon olympialaisissa 2012 hän sijoittui viidenneksi.


title: Piotr Małachowski

text: Moskovan MM-kilpailuissa 2013 Małachowski palasi jälleen mitalikantaan sijoittumalla Hartingin jälkeen hopealle tuloksella 68,36. Seuraavana vuonna hän oli toinen Euroopan joukkuemestaruuskilpailuissa ja neljäs Zürichin EM-kilpailuissa. Hän voitti maailmanmestaruuden Pekingissä 2015 tuloksella 67,40 ja Euroopan-mestaruuden Amsterdamissa 2016 heitettyään 67,06. Saman vuoden olympialaisissa hän sijoittui toiseksi tuloksella 67,55. Lontoon MM-kilpailuissa 2017 hän oli viides. Berliinin EM-kilpailuissa 2018 hän jäi karsinnassa ilman tulosta.


title: Piotr Małachowski

text: Małachowskin ennätys on 8. kesäkuuta 2013 Hengelossa heitetty 71,84 m.


title: Edin-Ådahl

text: Edin-Ådahl oli ruotsalainen kristillinen yhtye vuosina 1980–1994, joka jäseniä olivat veljet Bertil & Lasse Edin, Simon ja Frank Ådahl. Yhtye edusti maataan Eurovision laulukilpailussa 1990 laululla "Som en vind" (suom. "Kuin tuuli"). He sijoittuivat 16. sijalle.


title: 1987 (Mari-Leenin albumi)

text: 1987 on virolaisen laulaja Mari-Leenin toinen täyspitkä albumi, joka ilmestyi kesäkuussa 2008. Levyllä on uusi versio suomalaisen Bogart Co.:n kappaleesta "Princess".


title: Lampedusa e Linosa

text: Lampedusa e Linosa on Välimerellä Pelagisilla saarilla sijaitseva Italian kunta, joka kuuluu sisilialaiseen Agrigenton maakuntaan. Kunnan pinta-ala on noin 25 neliökilometriä ja asukkaita siellä on vajaat 7 000.


title: Lampedusa e Linosa

text: Lampedusa e Linosa sijaitsee keskellä Sisiliansalmea noin 300 kilometriä etelään Sisilian pääkaupungista Palermosta ja 220 kilometriä lounaaseen Agrigenton kaupungista. Kuntaan kuuluvat Lampedusan ja Linosan saaret sekä asumaton Lampione. Kunnan asutuskeskuksia ovat Lampedusa, Linosa, Cala Creta, Cala Francese, Grecale ja Terranova.


title: Lampedusa e Linosa

text: Lampedusa e Linosan suojeluspyhimys on neitsyt Maria. Lampedusa e Linosan asukkaasta käytetään italiaksi nimitystä "lampedusani e linosani".


title: Lampedusa e Linosa

text: Lampedusan ja Linosan saarille pääsee Sisiliasta lautalla Porto Empedoclen satamasta, läheltä Agrigentoa. Kantosiipialuksella saarille pääsee kesäkuusta syyskuuhun. Lampedusassa on myös pieni kansallinen lentoasema, mutta sitä kautta saarelle pääsee ainoastaan kesäkuusta syyskuuhun. Lentoja Lampedusalle on muun muassa Trapanista, Palermosta, Milanosta ja Roomasta.


title: Oscar-gaala 1930 (marraskuu)

text: Marraskuun Oscar-gaala 1930 oli kolmatta kertaa järjestetty palkintogaala, joka pidettiin 5. marraskuuta 1930 Ambassador Hotelissa, Los Angelesissa. Gaalan juontajana toimi näyttelijä Conrad Nagel. Palkinnot jaettiin elokuville, jotka oli julkaistu 1. elokuuta 1929 ja 31. heinäkuuta 1930 välisenä aikana. Saman vuoden huhtikuussa oli järjestetty toinen Oscar-gaala.


title: Oscar-gaala 1930 (marraskuu)

text: Ensimmäisessä, toisessa ja kolmennessa Oscar-gaalassa jaettavat palkinnot oli valmistettu pronssista, joka oli päällystetty kullalla. Tämän jälkeen patsaat valmistettiin britanniumista.


title: Oscar-gaala 1930 (marraskuu)

text: Ensimmäistä kertaa jaettiin Oscar-palkinto parhaasta äänityksestä.


title: Risør

text: Risør on Norjan kaupunki ja kunta Itä-Agderin läänissä maan eteläosassa Skagerrakin rannikolla. Sen naapureita ovat Tvedestrand lounaassa, Vegårshei ja Gjerstad luoteessa ja Kragerø koillisessa. Kunta sai nykyiset rajansa vuonna 1964, jolloin Risør yhdistyi silloisen Søndeledin kunnan kanssa.


title: Risør

text: Paikannimi Risør juontaa juurensa "Risøya"-nimisestä saaresta kaupungin ulkopuolella, jossa kasvaa tiheästi risukkoa. Vuoteen 1905 saakka paikasta käytettiin nimitystä "Øster-Riisøer", kunnes Risør-nimi tuli viralliseksi nimeksi. Risørin lempinimi on "Skagerrakin valkoinen kaupunki" () ja kaupungista löytyykin Sørlandetille tunnusomaisia historiallisia puutaloja, jotka ovat koko Euroopan mittakaavassa hyvin säilyneitä.


title: Yang Wei

text: Yang Wei (), s. 8. helmikuuta 1980 Hubei) on entinen kiinalainen telinevoimistelija.


title: Yang Wei

text: 5-vuotiaana telinevoimistelun aloittanut Yang voitti olympiakultaa 2008 Pekingin olympialaisissa henkilökohtaisessa moniottelussa ja joukkuekilpailussa. Lisäksi hän saavutti renkailta hopeaa. Hevosella hän oli neljäs. Kahdeksan vuotta aikaisemmin Sydneyn olympialaisissa Yang voitti joukkuekultaa ja saavutti moniottelussa hopeaa.


title: Yang Wei

text: Yang on myös voittanut lukuisia mitaleita MM-kilpailuista. Hänet tunnetaan hyvin vaikeista suorituksista, jotka antavat korkeat vaikeusastekertoimet, minkä johdosta Yang voi tehdä jopa vakaviakin virheitä säilyttäen silti etulyöntiaseman kilpailijoihinsa nähden. Ensimmäiset kansainväliset arvokisamitalinsa hän saavutti 1999 Tianjinin MM-kisoissa, missä hän voitti joukkuekultaa ja saavutti pronssia rekkitangolla. 2002 Debrecenissä hän saavutti pronssia hypystä. Seuraavana vuonna Anaheimin MM-kisoissa hän voitti joukkuekultaa ja saavutti moniottelusta hopeaa. 2006 Århusissa hän voitti kolme kultamitalia: nojapuilta, moniottelusta ja joukkuekilpailusta. 2007 kultaa tuli moniottelusta ja joukkuekilpailusta.


title: Yang Wei

text: Yang on 160 senttimetriä pitkä ja painaa painaa 54 kilogrammaa. Hän asuu synnyinmaakunnassaan Hubeissa Hän harjoitteli Yubin Huangin ja Wang Guo Qinin valmennuksessa Kiinan kansallisessa harjoittelukeskuksessa.


title: Yang Wei

text: Yang lopetti uransa vuonna 2009.


title: Annilan kartano

text: Annilan kartano on Mikkelin Annilassa sijaitseva kartano, joka perustettiin ratsutilaksi vuonna 1765.


title: Annilan kartano

text: Tilan mailla harjoittiin viljelystä jo 1540-luvulla. Kartanoa edelsi Annilan talo, joka sai nimensä Annisista, jotka asuivat alueella jo 1540-luvulla ja joiden hallussa talo oli vielä 1700-luvun alussa. Isonvihan jälkeen omistajasuku vaihtui useita kertoja.


title: Annilan kartano

text: 1800-luvulla kartano oli kirjailija K. A. Tavaststjernan lapsuudenkoti. Talvisodan aikana Annilassa sijaitsivat kotijoukkojen esikunta ja päämajan koulutusosasto ja jatkosodan aikana tiedustelujaoston ulkomaanosasto. Kesällä 1941 Mannerheim asui lähellä kartanoa Annilanselän rannassa tohtori Alfthanin huvilassa.


title: Annilan kartano

text: Annilan päärakennuksen runko on 1700-luvulta ja klassistinen ulkoasu 1930-luvulta. Kartano on Museoviraston suojelukohde. Tuukkasen suku on omistanut kartanon vuodesta 1903. Kartanoalue toimii nykyisin golfkeskuksena, ja tilan päärakennuksessa on tilausravintola.


title: Rita Kleinstein

text: Rita Kleinstein (, s. 24. maaliskuuta 1962 Teheran, Iran), oikealta nimeltään Rita Yahan-Farouz, on israelilainen kultalevy-palkittu laulaja ja näyttelijä.


title: Rita Kleinstein

text: Kleinstein aloitti uransa 1980-luvulla musiikkiryhmässä Israelin armeijassa. Vuonna 1982 hän aloitti Beit Zvin teknillisessä yliopistossa näyttelemisen. Kleinstein edusti maataan Eurovision laulukilpailussa 1990 laululla "Shara Barkhovot" ja sijoittui 18. sijalle.


title: Rita Kleinstein

text: Kleinstein oli naimisissa pianisti Rami Kleinsteinin kanssa ja heillä on kaksi tytärtä Meshi ja Noam. Pariskunta esiintyi yhdessä vuonna 2001.


title: Start!

text: Start! on suomalainen automakasiiniohjelma. Ohjelman ensimmäinen jakso esitettiin 17. tammikuuta 2006 Nelonen-kanavalla aina kevääseen 2014 asti, joten se on Suomen vanhin autoiluohjelma. Sitä ovat juontaneet pisimpään Antti Liinpää ja Peter Geitel. Ohjelma tarjoaa katsojilleen muun muassa koeajoja ja vinkkejä automaailman viimeisimmistä kuulumisista.


title: Start!

text: 7. tuotantokausi alkoi 7. tammikuuta 2012. 8. tuotantokausi alkoi 7. syyskuuta 2013 mukaan tuli tuore ruutukasvo Mia Pelttari.


title: Star Wars: The Clone Wars (elokuva)

text: Star Wars: The Clone Wars on 15. elokuuta 2008 ensi-iltansa saanut animaatioelokuva, joka sijoittuu George Lucasin luomaan "Tähtien sota" -elokuvasarjaan. Elokuva oli pilotti sitä seuranneelle .


title: Star Wars: The Clone Wars (elokuva)

text: Elokuvan tarina sijoittuu ajallisesti "" ja "" väliin. Elokuvan pääosassa nähdään Anakin Skywalker ja Obi-Wan Kenobi. Elokuvasta löytyy myös muita "Tähtien sota" -elokuvista tuttuja hahmoja kuten Yoda, Mace Windu, kenraali Grievous sekä kreivi Dooku. Yksi uusista hahmoista on päähenkilöihin kuuluva naispuolinen padawan Ahsoka Tano.


title: Star Wars: The Clone Wars (elokuva)

text: Elokuvan ohjasi Dave Filoni.


title: Leonardo Sciascia

text: Leonardo Sciascia (8. tammikuuta 1921 Racalmuto, Sisilia – 20. marraskuuta 1989 Palermo, Sisilia) oli italialainen kirjailija ja poliitikko.


title: Leonardo Sciascia

text: Sciascia oli Palermon kaupunginvaltuustoedustajana sitoutumattomana kommunistien listalta vuodesta 1975, kansalliskokousedustaja ja myöhemmin Euroopan parlamentin jäsen. Hän oli alkujaan opiskellut opettajaksi, ja vasta myöhemmin hän ryhtyi kirjoittamaan Sisiliasta ja mafiasta. Hänen teostensa pohjalta ovat ohjanneet elokuvia muun muassa Damiano Damiani, Francesco Rosi, Elio Petri ja Gianni Amelio.


title: Liberaali foorumi

text: Liberaali foorumi (, lyh. LIF) oli liberaali puolue Itävallassa. Puolue lakkautettiin tammikuussa 2014 kun se liitettiin uuteen NEOS-puolueeseen.


title: Liberaali foorumi

text: Puolueen perustivat 4. helmikuuta 1993 Itävallan Vapauspuolueessa FPÖ:ssä vähemmistöön jääneet ja siitä eronneet liberaalit, mukaan lukien viisi Itävallan parlamentin jäsentä. Puolueen ensimmäiseksi puheenjohtajaksi valittiin Heide Schmidt, joka toimi Itävallan parlamentin 3. puhemiehenä vuoteen 1994 asti.


title: Liberaali foorumi

text:
Eron taustalla olivat kasvavat erimielisyydet FPÖ:n liberaalisen ja nationalistisen siiven välillä. Puolueen entisen puheenjohtajan
Norbert Stegerin menetettyä asemansa Jörg Haiderille puolueen linja oli siirtynyt liberaalista
nationalistiseen suuntaan. Puolueen liberaalit saivat lopulta tarpeekseen, kun Haider käynnisti kansalaisadressin keruun siirtolaisia vastaan (niin sanottu ""Österreich Zuerst Volksbegehren"" eli "Itävalta ensin -kansanäänestys"), ja päättivät perustaa klassiseen liberalismiin perustuvan uuden puolueen.


title: Liberaali foorumi

text: Peruskirjansa mukaan Liberaali foorumi kannattaa liberalismia ja vapaata markkinataloutta. Sen tavoitteisiin kuuluvat mm. valtionyhtiöiden yksityistäminen, kannabiksen laillistaminen, homoseksuaalien tasa-arvo, kauppojen aukioloaikojen vapauttaminen sekä asevelvollisuuden korvaaminen ammattiarmeijalla.


title: Liberaali foorumi

text: Liberaalin foorumin nykyinen puheenjohtaja on Alexander Zach. Puolue on Liberaalin internationaalin ja Euroopan liberaalidemokraattisen puolueen jäsen.


title: Liberaali foorumi

text: Vuoden 1994 parlamenttivaaleissa Liberaali foorumi sai 6,0 % äänistä ja 11 parlamenttipaikkaa, vuoden 1995 vaaleissa 5,5 % ja 10 paikkaa, vuoden 1999 vaaleissa 3,7 % äänistä jääden 4 % äänikynnyksen alle ja ilman paikkoja, ja vuoden 2002 vaaleissa 1,0 % jääden jälleen ilman paikkoja. Vuoden 2006 vaaleissa puolue ei asettanut omia ehdokkaita, mutta sen puheenjohtaja Alexander Zach valittiin parlamenttiin Itävallan sosiaalidemokraattisen puolueen listoilta.


title: Liberaali foorumi

text: Puolue ilmoitti asettavansa omia ehdokkaita vuoden 2008 parlamenttivaaleissa. Sen ehdokaslistan kärkiehdokkaana oli entinen puheenjohtaja Heide Schmidt. Liberaali foorumi tavoiteli pääsyä kolmen puolueen koalitioon, jossa ei olisi mukana FPÖ:tä tai BZÖ:tä. Se ei kuitenkaan ylittänyt äänikynnystä.


title: Valle (Norja)

text: Valle on Norjan kunta ja kylä Itä-Agderin läänin sisämaassa Setesdalissa. Pohjoisessa sen rajanaapureita ovat Bykle ja Tokke, idässä Fyresdal, etelässä Bygland ja lännessä Sirdal. Silloiset Vallen ja Hylestadin kunnat yhdistyivät nykyiseksi Vallen kunnaksi 1. tammikuuta 1962.


title: Valle (Norja)

text: Kunnan keskeisimpiä paikkoja ovat Vallen ja Rysstadin kylät, joissa on kauppoja ja kirkkoja. Kunnan hallintokeskus sijaitsee Vallessa. Setesdalmuseet sijaitsee Rysstadissa. Kumpikaan kylä ei kuitenkaan täytä Norjan tilastokeskuksen taajamamääritelmää.


title: Valle (Norja)

text: Kunnan lävitse virtaa Otra-joki. Länsiosissa sijaitsevat "Setesdal Vesthei" -huiput ja Ryfylkeheianen suojelualue, jossa laiduntaa Euroopan eteläisin villi porokanta.


title: Valle (Norja)

text: Tammikuussa 2013 tehdyn väestönlaskennan mukaan Vallen kunnassa oli 1 277 asukasta.


title: Artašesiani

text: Artašesianit () eli Iberian artašidit olivat Iberiaa (muinaista Georgiaa) noin vuosina 90 eaa.–30 jaa. hallinnut samannimisen armenialaisen dynastian haara. Keskiaikaisten georgialaisten kronikoiden mukaan he saivat Iberian kruunun sen jälkeen, kun iberialaiset aateliset olivat kapinoineet kuningastaan, Parnavaziani-dynastiaan kuulunutta Parnadžomia vastaan. He pyysivät Armenian kuningasta lähettämään uudeksi kuninkaakseen poikansa, joka oli naimisissa Parnavaziani-prinsessan kanssa. Sekä Armenian kuninkaaseen että hänen poikaansa viitataan kronikoissa nimellä "Aršak" – luultavasti heidät on sekoitettu nimeen Artašes, jota on nähtävästi käytetty yleisterminä Armenian artašidi-kuninkaista. Professori Cyril Toumanoffin mukaan kertomuksessa esiintyvä Armenian kuningas oli Artavazd I (hallitsi noin 161–123 eaa. ja myöhemmin) ja Iberian uusi kuningas, Aršak I (hallitsi 90–78 eaa.), oli hänen poikansa. Kronikka kertoo sen jälkeen suuresta taistelusta yhdistyneen iberialais-armenialaisen armeijan ja Parnadžomin sekä hänen seuraajiensa välillä. Lopussa Parnadžom voitetaan ja surmataan, minkä jälkeen armenialaisesta prinssistä tulee Iberian kuningas.


title: Artašesiani

text:
Iberian artašidihallinnon alkuvuosista ei juuri tiedetä. Dynastia vaikuttaa olleen armenialaisen haaransa vaikutuksen alla, ja Iberia luovuttikin Armenialle merkittävän osan alueestaan. Yhteys Armenian artašideihin, jotka elivät huippukauttaan Tigranes Suuren kaudella (hallitsi 95–55 eaa.), veti Iberian mukaan kolmanteen Mithridateen sotaan. Se käytiin Rooman ja Pontuksen sekä Armenian muodostaman liiton välillä. Plutarkhos ja Licinius Macer kertovat, että iberialaiset joukot olivat keskeisessä asemassa Tigranocertan (69 eaa.) ja Artaxatan (68 eaa.) taisteluissa. Senkin jälkeen kun Tigranes oli antautunut Pompeiukselle, Iberian artašidi-kuningas Artoces (hallitsi 78–63 eaa.) jatkoi itsepäistä taistelua hyökkääviä roomalaisia vastaan, mutta kärsi lopulta tappion ja joutui anomaan rauhaa. Artoces, jonka antiikin lähteet tuntevat hyvin, oli ilmeisesti georgialaisissa vuosikirjoissa esiintyvä Artag, Aršak-kuninkaan poika. Yllättäen vuosikirjoissa ei kerrota Rooman hyökkäyksestä vaan kuninkaan taistelusta "persialaisia" vastaan.
Rooman hegemonia Iberiassa jäi kuitenkin väliaikaiseksi. Vuonna 36 eaa. legaatti Publius Canidius Crassus joutui viemään armeijansa Iberiaan pakottaakseen sen kuninkaan Parnavaz II:n uuteen liittoon Rooman kanssa. Georgialaiset kronikat eivät kerro Parnavazista eivätkä hänen suhteistaan Roomaan, vaan kuningas Bartomista, Artagin pojasta, ja hänen kuolemastaan taistelussa maanpakoon ajettua prinssi Miriania vastaan. Mirian toi lopulta Parnavaziani-dynastian takaisin Iberian valtaistuimelle. Nykytutkijat liittävät Parnavazin yleensä Bartomiin ja pitävät häntä artašidi-dynastian viimeisenä hallitsijana.


title: Merikallio

text: Merikallio on usean henkilön sukunimi.


title: Forni di Sopra

text: Forni di Sopra (friuliksi "For Disore") on kunta Udinen maakunnassa Friuli-Venezia Giulian alueella Italiassa. Kunnan pinta-ala on 82 neliökilometriä ja asukkaita siellä on vajaat 1 000. Kunnan asukkaita kutsutaan italiaksi nimellä "fornesi".


title: Forni di Sopra

text: Forni di Sopran naapurikunnat ovat Cimolais, Claut, Domegge di Cadore, Forni di Sotto, Lorenzago di Cadore, Sauris ja Vigo di Cadore.


title: Forni di Sopra

text: Kunnan alueella sijaitsee Dolomiti Friulane -luonnonpuisto, jossa tavataan muun muassa gemssejä, lumivuohia, kotkia ja murmeleita sekä kasveista esimerkiksi balkaninnäsiä ("Daphne blagayana").


title: Forni di Sopra

text:
Forni di Sopran suojeluspyhimys on Madonna della Salute. Forni di Sopran nähtävyyksiä ovat Cellen kylässä sijaitseva Santa Maria Assunta -kirkko, josta ensimmäinen maininta on vuodelta 1205. Nykyinen kirkko on rakennettu vuosina 1835–1841, ja rakennuksessa on Carnian alueen korkein kirkontorni. Kunnassa sijaitsevat myös 1400-luvulla rakennettu San Floriano -kirkko, vuonna 1626 alun perin rakennettu ja vuoden 1742 tulipalon vuoksi lähes täysin uudelleenrakennettu San Vito -kirkko ja 1300-luvulla alun perin rakennettu San Giacomo -kirkko. Alkuperäisestä kirkosta on jäljellä nykyisin enää vain etuosa. Ensimmäinen Madonna della Salute -niminen kirkko valmistui jo vuonna 1515. Nykyinen kirkko rakennettiin vuosina 1842–1852 uuteen paikkaan.
Forni di Soprassa sijaitsee myös Sacuidicin linna.


title: Yleisurheilu kesäolympialaisissa 2008 – miesten kiekonheitto

text: Miesten kiekonheitonkilpailu käytiin 16. – 19. elokuuta välisenä aikana, Pekingin kansallisella stadionilla. Olympiakultaa voitti virolainen Gerd Kanter.


text: Ennätykset ennen kilpailua olivat seuraavat:


text: "PB = Oma ennätys"


title: Bykle

text: Bykle on Norjan kunta ja taajama Itä-Agderin läänin sisämaassa Setesdalissa. Sen rajanaapureita ovat pohjoisessa Vinje, idässä Tokke, etelässä Valle, Sirdal ja Forsand ja lännessä Hjelmeland ja Suldal. Kunnassa on kaksi yhtä suurta taajamaa, Hovden ja Byklen kirkonkylä. Kunnan pääelinkeinot ovat vesivoiman tuotanto ja matkailu. Byklessä on yli 2 000 vapaa-ajan asuntoa, joista lähes kaikki sijaitsevat Hovdenin hiihtokeskuksessa. Suurin osa kunnan pinta-alasta sijaitsee 1 000–1 200 m:n korkeudella, korkein huippu Sæbyggjenuten nousee 1 507 metriä merenpinnan yläpuolelle. Tammikuussa 2013 tehdyn väestönlaskennan mukaan Byklen kunnassa oli 929 asukasta.


title: Bygland

text: Bygland on Norjan kunta ja taajama Setesdalissa Itä-Agderin läänissä. Sen rajanaapureita ovat pohjoisessa Valle, idässä Fyresdal ja Åmli, etelässä Froland ja Evje og Hornnes ja lännessä Åseral, Kvinesdal ja Sirdal. Bygland on pinta-alaltaan Itä-Agderin toiseksi suurin kunta. Sen pinta-alasta noin 80 % on tunturia, suota, vesistöjä, laitumia ja hyödyntämiskelvotonta metsää. Suurin osa pinta-alasta on yli 700 metrin korkeudella, alimpana sijaitsevat Otra ja Byglandsfjorden, 200 metrin korkeudella. Korkein kohta on Røynelifjellet, 1 162 metriä merenpinnasta.


title: Bygland

text: Tammikuussa 2013 tehdyn väestönlaskennan mukaan Byglandin kunnassa oli 1 207 asukasta.


title: Erik Fordell

text: Erik Fritiof Fordell (2. heinäkuuta 1917 Kokkolan pitäjä – 21. joulukuuta 1981 Kokkola) oli suomenruotsalainen säveltäjä. Hänen tuotantoonsa kuuluu muun muassa 44 sinfoniaa, konserttoja, yksinlauluja ja kuoroteoksia.


title: Erik Fordell

text: Fordell opiskeli mm. Bengt Carlsonin, Jussi Jalaksen, Aarre Merikannon ja Leo Funtekin johdolla. Tyylillisesti hän edustaa 1920-luvun ekspressionismia. Fordell valmistui Helsingin Kirkkomusiikkiopistosta 1930-luvun lopulla ja jatkoi sävellysopintojaan Sibelius-Akatemiassa 1940-luvulla. Fordell teki työuransa Kokkolassa musiikkiliikkeenhoitajana, kapellimestarina ja pianonsoitonopettajana.


title: Erik Fordell

text: Fordell julkaisi muistelmansa vuonna 1981: "En musikers minnesbilder."


title: Pyhän Andreaan kirkko

text: Pyhän Andreaan kirkko tai Pyhän Andreaksen kirkko on muun muassa seuraavien kirkkojen nimi:


title: Racalmuto

text: Racalmuto (sisiliaksi Racalmutu) on kunta Agrigenton maakunnassa Italiassa Sisilian alueella noin 90 kilometriä Palermosta kaakkoon ja noin 15 kilometriä Agrigentosta koilliseen. Sen pinta-ala on noin 68 km² ja väkiluku runsaat 8 000.


title: Racalmuto

text: Racalmuton naapurikunnat ovat: Bompensiere, Canicattì, Castrofilippo, Favara, Grotte, Milena, Montedoro.


title: Démasquée

text: Démasquée () on taidemaalari Akseli Gallen-Kallelan maalaama, realistinen öljyvärimaalaus vuodelta 1888. Gallen-Kallela maalasi teoksen Pariisissa ja se esittää alastonta pariisilaismallia istumassa taiteilijan suomalaisella ns. "Keuruun ryijyllä". "Démasquée" kuuluu nykyään Ateneumin kokoelmiin.


title: Démasquée

text: Maalaus on Gallen-Kallelan töistä erityisen vahvasti eroottista tunnelmaa sisältävä työ. Siinä on monia tuon aikaisen boheemielämän piirteitä: täysin alaston nainen katsoo suoraan taiteilijaan mitään peittelemättä, kädessään naamio. Hänellä on kitara vieressään, pääkallo pöydällään ja nurkassa on rintakuva. Suomalainen ryijy tuo väriä tähän miljööseen. Lattialla olevassa lasisessa kukkavaasissa olevat valkoiset liljat puolestaan tuovat huoneeseen puhtauden ja luonnon tuulahduksen.


title: Démasquée

text: Maalauksen on tulkittu esittävän hetkeä, jolloin sovinnaisuuden naamiot on heitetty pois ja pelkkä alaston eksistenssi paljastuu. Siihen on nähty sisältyvän myös boheemielämään sisältyvää traagisuutta, ankeutta, pidättelemättömyyttä ja jopa kuoleman mahdollisuus.


title: Démasquée

text: "Démasquéen" tilasi suomalainen keräilijä Herman Antell, joka halusi liittää maalauksen sukupuolisesti uskallettujen kuvien kokoelmiinsa. Hän ei kuitenkaan halunnut teosta itselleen sen nähtyään. On tulkittu, että maalaus oli kenties liian julkea ja liian miehistä kaikkivoipaisuutta uhkaava.


title: Américo Brasiliense

text: Américo Brasiliense on pieni kaupunki Brasiliassa, São Paulon osavaltiossa. Vuonna 2004 kaupungissa oli 32 504 asukasta. Américo Brasiliense tunnetaan lempinimellä ”Cidade Doçura” (), sillä sitä ympäröivät sokeriruokoviljelykset. Sokeriruoko muodostaa kaupungin talouden perustan.


title: Zhao Jianhua

text: Zhao Jianhua (赵剑华, s. 21. huhtikuuta 1965, Jiangsun maakunta) on kiinalainen entinen sulkapalloilija. Zhao voitti maailmanmestaruuden kaksinpelissä vuonna 1991 ja pronssia vuonna 1987. Barcelonan olympiakisoissa vuonna 1992 hän hävisi neljännesvälieräottelussa Hermawan Susantolle.


title: Zhao Jianhua

text: Zhao voitti Aasian kisoissa mestaruuden vuosina 1986 ja 1990. Maailmancupissa hän otti ykköstilat All England Openissa (kahdesti: 1985 ja 1990), Malesian avoimissa (1986), maailmancupin finaalissa (1991) ja Singaporen avoimissa (1992).


title: Zou Kai

text: Zou Kai (, s. 25. helmikuuta 1988 Luzhou, Sichuan) on kiinalainen telinevoimistelija, olympiavoittaja, maailmanmestari ja Aasian kisojen kultamitalisti.


title: Zou Kai

text: Zou voitti Pekingin kesäolympialaisista 2008 kultaa permannolta, rekiltä ja joukkuekilpailusta. Lontoossa 2012 hän saavutti kultaa permannolta ja joukkuekilpailusta sekä pronssia rekiltä. MM-kilpailuissa Zou on voittanut joukkuekultaa Århusissa 2006, Stuttgartissa 2007 ja Tokiossa 2011.


title: Zou Kai

text: Vuoden 2009 MM-kilpailuissa Zou voitti rekillä maailmanmestaruuden ja saavutti permannolla hopeaa. Samoille mitalisijoille hän ylsi Tokion MM-kilpailuissa 2011. Vuoden 2006 Aasian kisoissa Dohassa hän sai kultaa permannolla ja joukkuekilpailussa sekä hopeaa rekillä.


title: Zou Kai

text: Zou on 150 senttimetriä pitkä ja paina 47 kilogrammaa.


title: Mike Rowe

text: Michael Gregory "Mike" Rowe (s. 18. maaliskuuta 1962 San Francisco Kalifornia) on Yhdysvalloista kotoisin oleva tv-persoona, joka tunnetaan erityisesti juontamastaan sarjasta Likaiset työt ().


title: Mike Rowe

text: Mike Rowe opiskeli Overlean lukiossa, myöhemmin hän valmistui Towson Universityn yliopistossa, Marylandissa.


title: Mike Rowe

text: Mike Rowe työskentelee Discovery Channelille juontaen ohjelmia Hengenvaarallinen saalis (), American Chopper sekä Likaiset työt, jossa hän aloitti vuonna 2003.


title: Mike Rowe

text: Vuonna 2006 hän juonsi viikoittaista Shark Week 2006:a.


title: Mike Rowe

text: Mike Rowen ensiesiintyminen Discovery-kanavalla tapahtui ohjelmassa Valley of the Golden Mummies. Hän on myös Likaiset työt -sarjan päähenkilö.


title: Koordinaattijärjestelmä

text: Koordinaattijärjestelmän avulla kohteen sijainti voidaan ilmaista yksikäsitteisesti. Koordinaattijärjestelmä muodostuu datumin avulla reaalimaailmaan kiinnitetystä koordinaatistosta.


title: Koordinaattijärjestelmä

text: Koordinaattijärjestelmä voi olla globaali, alueellinen (käytössä esim. yhden mantereen alueella) tai paikallinen (käytössä esim. yhden valtion tai kunnan alueella).


title: Koordinaattijärjestelmä

text: Maapallon muoto geoidi on jonkin verran vääristynyt pallo. Geoidia voidaan approksimoida sopivan muotoisen ja sopivaan kohtaan sijoitetun ellipsoidin avulla varsin suurella tarkkuudella. Koordinaatisto yleensä määritellään tällaisen vertausellipsoidin pinnalle.


title: Koordinaattijärjestelmä

text: Datumi on parametrijoukko, joka määrittelee koordinaatiston origon, mittakaavan ja orientaation. Koordinaatisto on matemaattisten sääntöjen joukko, jolla määritellään se, miten pisteille annetaan koordinaatit.


title: Koordinaattijärjestelmä

text: Datumi määrittelee muun muassa vertausellipsoidin koon ja muodon sekä sen sijainnin maapalloon nähden. Lisäksi se määrittelee sen, kuinka koordinaatisto määritellään vertausellipsoidin pinnalle. Koordinaatisto on koordinaattijärjestelmän "realisaatio". Realisaatiolla tarkoitetaan joukkoa pisteitä, joiden sijainti kyseisessä koordinaattijärjestelmässä on mitattu mahdollisimman tarkoin. Näiden pisteiden avulla voidaan määrätä kaikkien muiden pisteiden koordinaatit. Saman pisteen koordinaatit ovat erilaiset eri koordinaatistoissa. Vastaavasti eri koordinaatistojen samat koordinaatit tarkoittavat eri pisteitä.


title: Koordinaattijärjestelmä

text: Maailmalla on käytössä kymmeniä erilaisia vertausellipsoideja. Tämä johtuu siitä, että historiallisesti kunkin valtion maanmittausorganisaatiot ovat valinneet käyttöönsä oman valtionsa alueen mahdollisimman hyvin kuvaavan vertausellipsoidin. Erityisesti GPS-järjestelmän käyttöönotto on johtanut maiden rajojen ylittävän koordinaattijärjestelmän tarpeeseen.


title: Koordinaattijärjestelmä

text: Eri tarpeisiin on kehitetty erilaisia koordinaattityyppejä. Saman koordinaattijärjestelmän yhteydessä voidaan yleensä käyttää useita erilaisia koordinaatteja.


title: Koordinaattijärjestelmä

text: Maantieteelliset koordinaatit ilmaistaan leveys- ja pituusasteina, jotka ovat kulmia. Leveys- ja pituuspiirit yhdessä muodostavat "asteverkon". Pituusaste on sijaintipaikan ja "nollameridiaanin" eli Greenwichin meridiaanin välinen kulmaero. Leveysaste puolestaan ilmaisee pisteen etäisyyden päiväntasaajalta. Leveysasteella tarkoitetaan pisteen kautta kulkevan ellipsoidipinnan normaalin ja päiväntasaajan määrittelemän tason välistä kulmaa. Tämä "geodeettinen" leveysaste poikkeaa "geosentrisestä" leveysasteesta suurimmillaan noin 11 kaariminuuttia.


title: Koordinaattijärjestelmä

text: Maantieteellinen pituusaste on lukuarvoltaan 0-180 astetta joko itään tai länteen nollameridiaanista. Maantieteellinen leveysaste on lukuarvoltaan 0-90 astetta joko pohjoiseen tai etelään päiväntasaajasta. Lisäksi koordinaateissa ilmaistaan pisteen sijaintipallonpuolisko. Esimerkiksi Vaasan torin sijainti WGS 84-koordinaattijärjestelmän maantieteellisinä koordinaatteina minuutin tarkkuudella on 63 astetta 6 minuuttia pohjoista leveyttä 21 astetta 37 minuuttia itäistä pituutta. Tämä merkitään yleensä 63°06'N 21°37'E.


title: Koordinaattijärjestelmä

text: Kun maantieteellisten pituus- ja leveyskoordinaattien lisäksi esitetään myös korkeus, on kyse "geodeettisista koordinaateista". Geodeettinen korkeus "h" ilmaistaan etäisyytenä "vertausellipsoidin pinnasta". Tämä suure on siis eri korkeus kuin korkeus "geoidin" pinnasta eli "korkeus merenpinnasta", joka merkitään "H". Geoidin ja vertausellisoidin korkeusero, "geoidikorkeus" merkitään "N" ja siten pätee


title: Koordinaattijärjestelmä

text: "h = H+N"


title: Koordinaattijärjestelmä

text: Esimerkiksi Vaasan torin korkeus on noin 10 metriä merenpinnasta ja WGS 84 -koordinaattijärjestelmän geoidikorkeus alueella on noin +18 metriä. Siten torin geodeettinen korkeus on noin 28 metriä.


title: Koordinaattijärjestelmä

text: Koska geodeettinen korkeus vaihtelee ajan funktiona muun muassa maannousun takia, korkeus usein ilmoitetaan suhteessa jonkin korkeusjärjestelmän määrittämään nollatasoon.


title: Koordinaattijärjestelmä

text: On yleinen käytäntö määritellä vertausellipsoidille toisiaan vasten kohtisuorassa sijaitsevat X-, Y- ja Z-akselit siten, että origo on ellipsoidin keskipisteessä. Z-akseli on maan akselin suuntainen osoittaen kohti pohjoista, X-akseli kohti nollameridiaania ja Y-akseli kohti meridiaania 90° itäistä pituutta. Kullakin pisteellä on X-, Y- ja Z-koordinaatti, jonka arvo ilmoitetaan yleensä metreinä. Edellä mainitut Vaasan torin suorakulmaiset avaruuskoordinaatit WGS 84-järjestelmässä ovat X=2689908, Y=1065915, Z=5665030.


title: Koordinaattijärjestelmä

text: Monessa käyttötarkoituksessa maantieteelliset koordinaatit ovat epäkäytännöllisiä avaruuskoordinaateista puhumattakaan. Useat koordinaattijärjestelmät määrittelevät myös suorakulmaisen tasokoordinaatiston, joka on tasavälinen ruudukko. Esimerkiksi kartastokoordinaattijärjestelmässä Vaasassa sijaitsevan Pohjanmaan museon suorakulmaiset tasokoordinaatit ovat 6999790P 1530588I. Koordinaatit ilmoittavat etäisyyden metreinä ruudukon nollapisteestä.


title: Koordinaattijärjestelmä

text: Aiemmin kaikki koordinaattijärjestelmät ovat olleet alueellisia; tyypillisesti eri maiden maanmittausorganisaatioiden ylläpitämiä. Koordinaattijärjestelmien vaihtumiskohdassa on yleensä sauma, jonka kohdalla koordinaatit ovat epäjatkuvia. Vasta avaruudesta käsin tehdyt mittaukset ovat mahdollistaneet maapallon massakeskipisteen määrittämisen ja "maailmanlaajuisten koordinaattijärjestelmien" tuottamisen.


title: Koordinaattijärjestelmä

text: Maailmanlaajuisen koordinaattijärjestelmien perusongelma on se, että mannerlaattojen liikkeiden takia mitattujen pisteiden sijainti muuttuu jatkuvasti. Mannerlaattojen liike toistensa suhteen on muutamia senttimetrejä vuodessa ja se tulee ottaa huomioon, jos paikanmäärityksen tarkkuusvaatimus on suuri. Maailmanlaajuinen tarkka koordinaattijärjestelmä sisältääkin neljännen ulottuvuuden: ajan. Kullekin koordinaatille ilmoitetaan sijaintipisteen lisäksi se, koska sijainti on määritetty ja kuinka suuri koordinaatin muuttumisnopeus on.


title: Koordinaattijärjestelmä

text: Koska käytännössä muuttuvat koordinaatit ovat hankalia, eri osissa maailmaa on tuotettu "alueellisia koordinaattijärjestelmiä", joiden koordinaatit eivät muutu ajan myötä. Nämä on yleensä kiinnitetty mannerlaatan muodoltaan muuttumattomaan osaan ja lisäksi sidottu johonkin maailmanlaajuiseen koordinaattijärjestelmään jonain tiettynä ajanhetkenä, epookkina.


title: Antikleia

text: Antikleia () oli kreikkalaisessa mytologiassa Autolykoksen ja Amfithean tytär ja Odysseuksen äiti.


title: Antikleia

text: Autolykos, joka oli isänsä Hermeen tavoin taitava varas, vei Sisyfokselta jatkuvasti karjaa liittäen ne omaan laumaansa. Sisyfoksen alettua ihmettelemään laumansa pienenemistä ja Autolykoksen lauman kasvamista hän merkitsi karjansa tunnistaakseen omat eläimensä. Seuraavan varkauden tapahduttua Sisyfos pystyi osoittamaan omat eläimensä Autolykoksen laumasta, ja tunnustaen tappionsa Autolykos kestitsi Sisyfosta useita päiviä. Tänä aikana Sisyfos vietteli Antikleian ennen kuin Laertes nai tämän, minkä johdosta jotkut ovat epäilleet Sisyfoksen olleen Odysseuksen todellinen isä.


title: Antikleia

text: Odysseus kohtasi äitinsä haamun haadeessa, jossa tämä kertoi kuolleensa suruun kaivatessaan poikaansa takaisin sodasta.


title: Moonika Aava

text: Moonika Aava (s. 19. kesäkuuta 1979 Rakvere) on virolainen keihäänheittäjä. Ennätyksensä 61,42 m Aava on heittänyt 2. elokuuta 2004 Tallinnassa. Tulos oli Viron ennätys elokuuhun 2013 asti, jolloin Liina Laasma heitti 62,50 m.


title: Moonika Aava

text: Vuonna 2001 Aava voitti pronssia alle 23-vuotiaiden EM-kisoissa. Hän on osallistunut Ateenan 2004 ja Pekingin 2008 kesäolympialaisiin sekä Helsingin 2005 ja Berliinin 2009 MM-kisoihin, mutta ei näissä selvinnyt karsinnasta finaaliin. Euroopan talviheittocupissa hän sijoittui toiseksi 2009.


title: Li Xiaopeng

text: Li Xiaopeng (s. 27. heinäkuuta 1981 Changsha, Hunan) on kiinalainen telinevoimistelija. Hän on keskittynyt erityisesti nojapuille ja hyppyyn. Li on nelinkertainen olympiavoittaja ja kahdeksankerainen maailmanmestari.


title: Li Xiaopeng

text: Li aloitti voimistelun vuonna 1987. Ensimmäisissä kansainvälisissä arvokilpailuissaann kymmenen vuotta myöhemmin, 1997 Lausannen MM-kisoissa, hän oli 16-vuotiaana voittamassa joukkuekilpailukultaa ja saavutti lisäksi hopeaa nojapuilta maanmiehensä Zhang Jingjinin takana, ja pronssia permannolta. 1998 maailmancupin finaaleissa hän saavutti voiton permannon ja nojapuitten kilpailuista. Samana vuonna Aasian kisoissa Li voitti kultaa joukkuekilpailussa ja nojapuilta, sekä saavutti pronssia hypyssä.


title: Li Xiaopeng

text: 1999 Tianjinin MM-kisoissa Li voitti joukkuekilpailusta ja hypystä kultaa, mutta vahvimmalla telineellään nojapuilla hänen sijoituksensa oli vasta kuudes. Kuitenkin seuraavana vuonna ensimmäisissä olympiakisoissaan Sydneyssä Li palasi takaisin kultakantaan nojapuilla ja oli jälleen mukana ylivoimaisesti kultaa voittaneessa Kiinan joukkuekilpailujoukkueessa. 2002 Stuttgartin maailmancupin finaalissa hän voitti nojapuukilpailun. Samana vuonna Debrecenin MM-kisoissa hän voitti kultaa hypystä ja nojapuilta. Seuraavana vuonna Anaheimin MM-kisoissa kultaa tuli hypyn ja nojapuitten lisäksi joukkuekilpailusta. Li oli ennen kilpailuja käynyt Disneylandissa rentoutumassa. Hänet valittiin vuonna 2003 vuoden voimistelijaksi maailmassa.


title: Li Xiaopeng

text: Ateenan olympialaisiin Li tähti tavoitteenaan kolme kultamitalia. Hän kuitenkin kärsi nilkkavammasta ja tulokset jäivät laihoiksi. Tuomisena oli vain pronssi nojapuilta. Hypyssä hän jäi seitsemänneksi ja Kiina jäi joukkuekilpailussa viidenneksi. Seuraavana vuonna käydyt Melbournen MM-kisat eivät menneet kovin paljon paremmin, kun Li saavutti nojapuilta hopeaa, mutta ei selviytynyt hypyssä edes loppukilpailuun kuten ei päässyt Kiinan joukkue joukkuekilpailussakaan. Li oli kärsinyt kauden aikana lokakuussa Nanjingissa käydyissä kansallisissa kilpailuissa tulleesta nilkkavammasta. Vamma oli vain pahentunut Melbournen MM-kisoissa, ja tammikuussa nilkka leikattiin, minkä johdosta hän joutui jättämään väliin sekä MM-kisat että Dohassa käydyt Aasian kisat. Li palasi kilpailemaan vielä saman vuoden aikana ja voitti nojapuilla São Paulon maailmancupin finaalissa kuten teki myös samana vuonna Stuttgartin maailmancupissa. Epäonnekseen hän kuitenkin loukkaantui jälleen seuraavana keväänä eikä kyennyt osallistumaan Stuttgartin MM-kisoihin.


title: Li Xiaopeng

text: Tervehdyttyään vuonna 2008 Li voitti maailmancupissa Tianjinissa nojapuukilpailun ja sijoittui toiseksi rekillä. Samana vuonna maailmancupissa Cottbusissa hän voitti nojapuilla ja sijoittui rekillä kolmanneksi. 2008 Pekingin olympialaisissa Li uusi kahdeksan vuoden takaiset olympiavoittonsa niin nojapuilla kuin joukkuekilpailussakin.


title: Li Xiaopeng

text: Li on 162 senttimetriä pitkä ja painaa 56 kilogrammaa. Hän harrastaa lukemista ja tietokoneita. Hänen valmentajanaan toimii Chen Xiong. Kansainvälinen voimisteluliitto on nimennyt Lin mukaan sekä yhden nojapuu- että hyppyliikkeen.


title: Race of Champions (Brands Hatch)

text: Race of Champions oli Brands Hatchin radalla Englannissa ajettu Formula 1 -sarjan maailmanmestaruussarjan ulkopuolinen kilpailu. Se ajettiin muutamia poikkeuksia lukuun ottamatta joka vuosi. Vuoden 1983 kilpailu oli viimeinen MM-sarjan ulkopuolinen F1-kilpailu.


title: Race of Champions (Brands Hatch)

text: Lähde (paitsi mainitut):


title: April Steiner-Bennett

text: April Steiner-Bennett (s. 22. huhtikuuta 1980, Mesa, Arizona) on yhdysvaltalainen seiväshyppääjä.


title: April Steiner-Bennett

text: Steiner-Bennett sijoittui Pekingin olympialaisten 2008 naisten seiväshypyssä kahdeksanneksi tuloksella 455. Yhdysvaltain mestaruuskisoissa vuonna 2008 hän sijoittui toiseksi, samoin hän oli toinen vuoden 2007 Pan-Amerikan kisoissa.


title: April Steiner-Bennett

text: Steiner-Bennettin ennätys on Normanissa, Oklahomassa 12. huhtikuuta 2008 hypätty 463


title: April Steiner-Bennett

text: April Steiner-Bennett osallistui voitokkaasti vuonna 2004 NBC:n "Pelkokerroin"-tositelevisio-ohjelmaan. Tammikuussa 2008 hän avioitui entisen seiväshyppääjän Cameron Bennettin kanssa.


title: Prasat Preah Vihear

text: Prasat Preah Vihear tai Prasat Phra Viharn (, ) on muinainen khmeriläinen hindulaiselle jumalalle Shivalle omistettu temppeli Kambodžassa. Temppeli sijaitsee 525 metriä ympäröivää tasankoa korkeammalla ja 657 metriä merenpinnasta "Pey Tadin" () kallioisella kielekkeellä, joka on osa Thaimaan vastaista rajaa myötäilevää Dângrêk-vuoristoa. Thaimaassa kukkulaa ja sen laella olevaa temppeliä kutsutaan yleisesti nimellä "Khao Phra Viharn" () .


title: Prasat Preah Vihear

text: Hallinnollisesti Prasat Preah Vihear kuuluu sen mukaan nimettyyn "Preah Vihearin" provinssiin. Phnom Penhiin on matkaa 405 km ja Bangkokiin 630 km . Thaimaan puolella lähin rajanylityspaikka on "Ban Phumi Saronin" kylässä tambol "Bueng Malussa" amphoe Kantharalakissa Sisaketin provinssissa .


title: Prasat Preah Vihear

text: Prasat Preah Vihearin temppelikokonaisuuden alkuperäinen nimi on "Sri Sikharesvara" ja sen pääpyhäkön "Bhavalai" . Preah Vihearin temppelikokonaisuuden rakentaminen aloitettiin jo 800-luvun lopulla kuningas Yasovarmanin aikana. Meidän päiviimme säilyneet osat ovat peräisin hänen seuraajiensa Suryavarman I ja Suryavarman II laajennustöistä .


title: Prasat Preah Vihear

text: Preah Vihearin temppeli on ollut Kambodžan sisällissotien näyttämönä ja kärsinyt taisteluissa huomattavia vahinkoja. 1975 vallasta syöstyn Lon Nolin hallituksen joukot kokoontuivat viimeisiin puolustusasemiin temppelin alueelle, ja 1979 punaisten khmerien vuoro oli vetäytyä samaiselle rajaseudulle Vietnamin invaasion edessä . Sotaponnisteluiden rahoittamiseksi rakennuksista irrotettiin kuvapatsaita ja muita osia myyntiä varten, minkä seurauksena temppelin kunto heikkeni hälyttävästi. Muistomerkki oli sotatoimialueena, raskaasti miinoitettuna ja huonojen kulkuyhteyksien takana (lyhyttä katkoa 1992–1993 lukuun ottamatta ) matkailijoiden saavuttamattomissa vuoteen 1998 saakka, jolloin temppeliin linnoittautuneet punakhmeritaistelijat siirtyivät hallituksen joukkojen puolelle . Tällöinkin pääsy oli käytännössä mahdollista vain Thaimaan puolelta, sillä kalliojyrkänteelle rakennettiin Kambodžasta tie vasta paljon myöhemmin .


title: Prasat Preah Vihear

text: Preah Vihear on historiansa saatossa ollut vuoroin osa Thaimaata, vuoroin Kambodžaa. Ayutthayan kuningaskunta laajeni 1400-luvulla heikentyneen khmerien valtakunnan alueelle ja liitti itseensä myös Angkorin ja Preah Vihearin temppelit. Vuosisatoja myöhemmin 23. maaliskuuta 1907 Siamin kuningas Chulalongkorn allekirjoitti sopimuksen Ranskan siirtomaavallan kanssa, jossa hän vaihtoi Siĕm Réabin, Băt Dâmbângin ja Srisophonin Tratiin, Chanthaburiin ja Dan Sain piiriin Loeissa - samalla luovuttaen Preah Vihearin Ranskan Indokiinalle .


title: Prasat Preah Vihear

text: Toisen maailmansodan jälkeen Thaimaa on vaatinut muistomerkkiä itselleen, mutta temppeli määrättiin 1962 Haagin kansainvälisen tuomioistuimen päätöksellä kuuluvan Ranskan protektoraatin asemasta vasta itsenäistyneelle Kambodžalle . Siitä huolimatta kiista temppelialueen haltijuudesta herää aika-ajoin eloon, kuten 2008, jolloin molempien maiden armeijat lähettivät sotilaansa raja-alueelle. Kiistan kirvoitti Unescon 7. heinäkuuta 2008 temppelille myöntämä maailmanperintöluokan status.


title: Prasat Preah Vihear

text: Kansainvälinen tuomioistuin ICJ teki marraskuussa 2013 päätöksen, että temppeliä ympäröivä alue kuuluu pääosin Kambodžalle, ja Thaimaan on vedettävä sieltä joukkonsa. Thaimaa ei ole enää vaatinut temppeliä, vaan kyse oli alueesta temppelin ympärillä. Thaimaa tyytyi virallisesti päätökseen, mutta Bangkokissa on ollut päätöstä vastustavia mielenosoituksia.


title: Prasat Preah Vihear

text: Preah Vihearin rakennustaide muistuttaa yksityiskohdiltaan Angkor Watia, vaikka onkin kokonaisuutena ja perusratkaisuiltaan huomattavan erilainen. Kumpaisellekin muistomerkille on yhteistä pyrkimys havainnollistaa myyttistä jumalien asuinpaikkaa Meru-vuorta maan päällä . Angkorissa vuori on keinotekoinen, kun taas Preah Vihearissa on hyödynnetty luontaista maisemaa ja topografiaa saman efektin aikaansaamiseksi. Preah Vihearin käsityön jälki ja reliefit ovat erittäin korkealaatuisia, mikä liittää sen angkorilaisen taideperinteen huippukauteen, vaikka se on tunnetumpaa kumppaniaan vanhempi. Sijainti korkealla kukkulalla on vaikuttava ja omiaan lisäämään rakentajia kohtaan tunnettua arvostusta. Toisin kuin Angkor, Preah Vihear on ollut aina vaikeapääsyinen erakkoluostari, jonne päästäkseen pyhiinvaeltajien on täytynyt nähdä suurta vaivaa.


title: Prasat Preah Vihear

text: Preah Vihearin temppeli sijaitsee kallionjyrkänteellä, jonne johtaa osin peruskallioon hakattu, osin kivilohkareista koottu portaikko. Suuri portaikko jakautuu kahteen osaan: ensimmäisessä on 162 askelta ja toisessa 54 askelmaa. Ensimmäinen on leveydeltään kahdeksan metriä ja pituudeltaan 78,50 metriä, toinen neljä metriä leveä ja 27 metriä pitkä. Portaikkoa reunustaa kivinen kaide, joka on alun perin ollut koristeltu leijonaveistoksin. Leijonat ovat sittemmin kaatuneet maahan tai hävinneet kokonaan. Portaikon länsipuolella on avoimia sadevesisammioita. Suuri portaikko päättyy seitsemän metriä leveään ja 31,80 metriä pitkään kivettyyn Nagaraj-tasanteeseen, joka on toiminut pyhiinvaeltajien levähdyspaikkana heidän noustuaan uuvuttavat 216 askelmaa kohti Bhavalain pyhäkköä.


title: Prasat Preah Vihear

text: Matkan varrella kohti Bhavalaita on viisi ristin muotoista gopuraa tai pylväin koristeltua seinätöntä paviljonkia, joiden keskellä on taidokkaasti kivestä veistetyt oviaukot. Aivan keskustemppeliä ennen on kaksi suljettua perättäistä sisäpihaa, joiden takana kohoaa Bhavalain khmer-tyylinen prang. Prangia ympäröi pylväskäytävä. Kaikkein pyhimmässä on alun perin ollut Shivaa esittävä patsas, mutta nykyään siellä kunnioitetaan hindujumalan sijasta valaistunutta Buddhaa .


title: Skuutti

text: Skuutti eli jalus on köysi, joka on kytketty toisesta päästään purjeen kulmaan tai purjeeseen asennettuun puomiin. Skuutin avulla säädetään eli trimmataan purjeen kulmaa suhteelliseen tuuleen nähden, jolloin purjeen eteenpäin vievä voima on mahdollisimman suuri.


title: Kenny vs. Spenny

text: Kenny vs. Spenny on kanadalainen tosi-tv-komediashow, jossa pääosissa esiintyvät Torontossa asuvat Kenneth Joel Hotz ja Spencer Nolan Rice. Sarjaa esitetään CBC-kanavalla, mutta esimerkiksi Saksassa ja Isossa-Britanniassa on esitetty ohjelmasta maiden omia versioita. Kenny vs. Spenny on ollut ehdolla Kultainen ruusu -palkinnon saajaksi. Ohjelma on valittu kahdesti Kanadan parhaaksi komediaksi.


title: Kenny vs. Spenny

text: Suomessa ohjelman alkuperäisversion neljä ensimmäistä tuotantokautta esitti Jim. Neljännen tuotantokauden päätösjakso esitettiin tiistaina 20. huhtikuuta 2010, jonka jälkeen sarjan ilmoitettiin päättyvän. Viidennen ja kuudennen tuotantokauden esittämisestä Suomessa ei ole tietoa.


title: Kenny vs. Spenny

text: Kennyn ja Spennyn luonteet ovat hyvin erilaisia. Kenny yrittää aina vääntää vitsiä Spennystä ja vakuuttaa, että tämä on homoseksuaali, haukkuu tämän sukua ja että Spenny rakastaisi Kennyä. Spenny taas on varsin stressaantunut ja hän sanoi kisassa ""Kumpi pystyy olemaan pidempään nauramatta?"", ettei ole nauranut kunnolla sitten vuoden 1987.


title: Kenny vs. Spenny

text: Kenny ja Spenny kilpailevat jokaisessa jaksossa jossakin lajissa. Kilpailun hävinnyt osapuoli joutuu kokemaan voittajan valitseman nöyryytyksen. Kenny on voittanut hieman useammin, pääosin ilkikuristen huiputustensa ansiosta. Spenny on kuitenkin voittanut mm. jaksoissa ""Kumpi pystyy olemaan pisimpään kummitustalossa?"", ""Kumpi saa kerättyä enemmän rahaa?"" ja ""Kumpi pystyy olemaan pidempään puhumatta?"" Spennyn ja Kennyn persoonat tulevat sarjassa hyvin esiin: Spenny tottelee lähes poikkeuksetta kilpailujen sääntöjä, mutta Kenny sen sijaan keksii melkein joka kilpailussa uuden suunnitelman huijata Spennyä jollakin tavalla.


title: Kenny vs. Spenny

text: Välillä, mutta todella harvoin, Kenny ja Spenny päätyvät tasapeliin. Näin kävi mm. jaksossa ""Kumpi selviää pidempään metsässä?"". Kun kumpikaan ei luovuttanut, he päätyivät tasapeliin ja joutuivat nöyryyttämään toisiaan tuotantotiimin käskystä suutelemalla julkisella paikalla. Jaksossa "Kumpi on parempi taitoluistelija?" ei ollut myöskään nöyryytystä, mutta Spenny virtsasi Kennyn sänkyyn. Näin kävi myös jaksoissa ""Kumpi pystyy elämään pisimpään pakettiautossa?"" ja ""Kumpi on ensin ilkeä, häviää"".


title: Kenny vs. Spenny

text: Lähin lopputulos on tullut jaksossa ""Kumpi pystyy olemaan pidempään nauramatta"," jossa Kennyn ja Spennyn kaveri Bobby pieraisi kilpailun loppupuolella kummankin nenän edessä ja kumpikin repesi nauramaan yhtä aikaa. Nauhalta hidastuksesta kuitenkin selvisi, että Kenny päästi ennen Spennyä hörähdyksen, jolloin Spenny voitti. Nöyryytykseksi Kenny joutui syömään Spennyn räkää.


title: Kenny vs. Spenny

text: Jaksossa ""Kumpi pystyy olemaan pidempään kodittomana?"" Spenny pidätettiin, koska sarjaa kuvattiin luvatta puistossa, jolloin poliisit tulivat paikalle. Kenny alkoi ärsyttämään Spennyä, jonka seurauksena Spenny löi Kennyä ja hänet pidätettiin. Hän hävisi, koska säännöissä sanottiin, että kilpailun aikana täytyy yöpyä ulkosalla: Spenny nukkui poliisin putkassa. Nöyryytykseksi Kenny potkaisi Spennyä kiveksille.


title: Kenny vs. Spenny

text: Jaksossa ""Kummalla on enemmän munaa?"" Kennyn suunnitelmana oli esittää sekopäistä, joka latistaisi Spennyn kilpailuhalukkuuden. Kenny hajotti Spennyn huoneen lähestulkoon kokonaan. Sitten Spenny lähti talosta. Vähän ajan päästä Kennyä pyydettiin tulemaan Spennyn luo. Spenny istui korkean kielekkeen reunalla, jossa alla oli hiekkaa ja vettä, tarkoituksenaan hypätä alas, ja omata enemmän "munaa". Hän näytti Kennylle luetteloa, jossa oli lista hänen tuhoamistaan tavaroista. Kenny suostui korvaamaan tavarat.


title: Kenny vs. Spenny

text: Jaksossa ""Kumpi pystyy kannattelemaan enemmän painoa peniksellään?"" Kenny käytti sangossaan tekotiiliä oikeiden sijasta, jotka Spenny uskoi oikeiksi ja tajutessaan jälleen kerran häviävänsä, Spenny sai hermoromahduksen jo ennen kilpailua olleen masennuksen seurauksena. Spenny lähti pois koko jakson ajaksi, jolloin Kenny ryhtyi etsimään uutta kilpakumppania. Lopulta Spenny joutui palaamaan taloon sopimusten ja oikeushaasteiden vuoksi.


title: Kenny vs. Spenny

text: Jaksossa ""Kumpi saa enemmän pesää naisilta?"", Spenny sai 22 pistettä ja Kenny vain 7 pistettä. Kun Kennyä piti nöyryyttää, Spennyn kanssa ollut nainen paljasti, että hänellä on penis ja selvisi, että Spenny on harrastanut seksiä toisen miehen eli transvestiitin kanssa. Kenny oli suunnitellut kaiken etukäteen.


title: Kenny vs. Spenny

text: Jaksossa ""Kumpi tuottaa eniten siemennestettä?"" Kenny yritti vähentää Spennyn spermantuottoa altistamalla Spennyn röntgenlaitteen säteilylle. Samassa jaksossa Kenny masturboi jauhelihalla, jonka Spenny myöhemmin paistoi ja söi tietämättään ja sai ruokamyrkytyksen.


title: Kenny vs. Spenny

text: Kädenvääntökisassa Spenny oli karannut ja aikoi hankkia kunnon koulutuksen. Kenny sen sijaan matkusti toisen Spencer Ricen luokse ja haastoi tämän kädenvääntökisaan, jossa Kenny voitti. Myöhemmin Kenny ja Spenny kohtasivat toisensa ja yksinkertaisesti väänsivät kättä, jolloin Spenny hävisi.


title: Kenny vs. Spenny

text: Jaksossa ""Kumpi pysyy pidempään kummitustalossa?"" Kenny kuuli talosta kolahduksen, jota hän tai kukaan muu ei ollut aiheuttanut ja juoksi tuotantotiimin kanssa pois talosta, kun taas Spenny jäi taloon koska hän oli käsiraudoittanut itsensä kiinni rakennukseen. Seuraavana päivänä selvisi, että kolahduksen oli aiheuttanut nosturi talon vieressä. Nöyryytykseksi Kenny pukeutui puolialastomaksi naiseksi näyteikkunaan.


title: Kenny vs. Spenny

text: Jaksossa ""Kumpi saa isomman kalan?"", Kenny sanoi sääntöjä laatiessaan, että aikoo huijata. Kenny oli etukäteen sopinut kalastajan kanssa, että vie heidät paikalle, josta ei varmasti saa kalaa. Samalla Kenny oli kuvannut kohtauksen, jossa hän vetää merestä ison kalan, joka oli ostettu kaupasta. Kun aika kilpailussa oli lopussa, Kenny työnsi Spennyn mereen ja ajoi pois paikalta puoleksi tunniksi. Kun Kenny tuli takaisin, hän näytti aiemmin kuvattua kalan nappausta Spennylle ja Spenny uskoi tämän. Nöyryytykseksi Spennyn naama laitettiin sianruhon anukseen kiinni kelmulla.


title: El Sistema

text: Fundación del Estado para el Sistema Nacional de las Orquestas Juveniles e Infantiles de Venezuela ('Venezuelan nuoriso-orkesteriverkosto') eli FESNOJIV eli El Sistema on julkisin varoin rahoitettu yksityinen musiikin koulutusohjelma Venezuelassa.


title: El Sistema

text: Venezuelalainen ekonomisti ja kapellimestari José Antonio Abreu perusti 1975 musiikkiprojektin, jonka johtaja hänestä tuli. Projektin nimettiin myöhemmin El Sistemaksi, ja sen tarkoituksena oli tukea slummilasten musiikkiharrastusta. Myöhemmin mukaan on tullut lapsia muualtakin kuin slummeista, mutta periaate on yhä olemassa. Abreu sai 1979 toiminnastaan Venezuelan valtion musiikkipalkinnon. Abreu nimitettiin 1995 Unescon erityislähettilääksi nuoriso-orkesterien ja -kuorojen verkoston kehittämiseksi, ja myös Unescon piirissä toimivan "World Movement of Youth and Children Orchestras and Choirs"ín erityisedustajaksi.


title: El Sistema

text: El Sisteman piirissä on 102 nuorten ja 55 lasten orkesteria, joissa on yhteensä noin 100 000 nuorta, ja se toimii Venezuelan sosiaaliministeriön valvonnassa. El Sisteman tavoitteena on musiikin avulla suojella lapsuutta kouluttamalla, sopeuttamalla ehkäiselmällä rikollista käyttäytymistä.


title: El Sistema

text: Ohjelma on pelastanut lapsia äärimmäisestä köyhyydestä olosuhteissa joissa käytetään huumeita ja on rikollisuutta, joiden piiriin he muuten olisivat ajautuneet. Ohjelman piiristä on noussut kansainväliselle uralle muun muassa Gustavo Dudamel ja Edicson Ruiz


title: El Sistema

text: Syyskuussa 2007 presidentti Hugo Chávez ilmoitti televisiossa uudesta valtion ohjelmasta "Misión Músicasta", joka tarjoaa opetusta ja soittimia venezuelalaisille lapsille, ja televisio-ohjelmassa oli mukana Abreu.


title: El Sistema

text: El Sistemasta on tehty dokumenttifilmi "Tocar y Luchar" ('soittoa ja ahkerointia'). Elokuva on saanut useita palkintoja, se on valittu "parhaaksi dokumentiksi" kansainvälisillä elokuvajuhlilla Cine Las Americas ja myös Albuquerque Latino Film Festivalilla ja se on esitelty useissa yhdysvaltalaisissa uutisohjelmissa kuten 60 Minutes.


title: El Sistema

text: Merkittävä tulos El Sistemasta on Simón Bolívar -nuoriso-orkesteri ("Orquesta Sinfónica Simón Bolívar"), joka on saanut innostuneen vastaanoton lähes kaikkialla missä se on esiintynyt[. Nuoriso-orkesterin eli niin sanotun B-orkesterin lisäksi on olemassa A-orkesteri, jonka soittajat ovat vanhempia ja jo täysiä ammattilaisia.


title: El Sistema

text: Amerikan kehityspankki (Inter-American Development Bank, IDB) ilmoitti 6.6.2007 myöntävänsä 150 miljoonan dollarin lainan FESNOJIV:lle. Tarkoituksena on tukea 500 000 lapsen musiikkikoulutusta vuoteen 2015.


title: El Sistema

text: Arthur Lubow kirjoitti syksyllä 2007 New York Timesissa: "Punniten niitä hyötyjä, mitä saadaan vähentämällä koulupudokkaiden määrää ja rikollisuutta, pankki arvioi, että jokainen El Sistemaan sijoitettu dollari tuotti yhteiskunnalle noin 1,68 dollaria."


title: El Sistema

text: El Sistema on tuottanut myös ongelmia, sillä kun rahoitus on ohjattu El Sistemalle, Venezuelan sinfoniaorkesteri, ooppera ja baletti ovat jääneet rahoituksessa sivuun. Projektin odotetaan kuitenkin tuottavan tulevaisuudessa ammattimuusikoita orkesterille, joka hyötyy hankkeesta sitä kautta.


title: Kahvivero

text: Kahvivero on Suomessa vuosina 1939–1942 ja 1948–1954 käytössä ollut valmistevero, jota paahtimon tuli maksaa paahdetusta kahvista valtiolle. Kalenterikuukauden aikana kauppaan toimitetusta kahvista oli maksettava vero lääninrahastoon viimeistään seuraavan kuukauden 15. päivänä. Vuosina 1948–1954 vero tuli maksaa leima- ja valmisteverokonttorin postisiirtotilille 45 vuorokauden kuluessa kuukauden päättymisestä. Ulkomaille viety kahvi oli verosta vapaata. Valmisteverolain noudattamista valvoi leima- ja valmisteverokonttori.


title: Kahvivero

text: Paahtimon oli kiinnitettävä kahvipakkaukseen leima- ja valmisteverokonttorin hyväksymä veronauha, jossa oli merkittynä kahvin laatu ja määrä, paahtimon nimi ja kotipaikka sekä veron määrä. Veronauha oli kiinnitettävä pakkaukseen siten, että se katkesi pakkausta avattaessa.


title: Kahvivero

text: Veroa maksettiin säännöstelyn ulkopuolella myytävästä kahvista.


title: Kahvivero

text: Kahviveron tuotto oli 1941 vähäinen ja vuonna 1942 sitä ei ollut ollenkaan, koska saatavuuden heikkennyttyä kahvia ei enää laskettu vapaaseen kauppaan. Kahvia saatiin Suomeen uudestaan vasta 1940-luvun puolivälissä, ja vero otettiin käyttöön uudelleen 1948, jolloin kahvia oli taas enemmän saatavilla. Verolla haluttiin tasapainottaa valtion budjettia. Lakia jatkettiin vuosittain, vaikka siitä ensin suunniteltiin pysyvää. Veron tuotto oli suurimmillaan vuonna 1949, jolloin se oli 2,02 prosenttia valtion verotuloista. Verokahvin vapaa myynti päättyi 1950, ja sitä alettiin jakaa korttia vastaan. Kahvin säännöstely päättyi ja kahviverolaki kumottiin maaliskuussa 1954, mutta tullia ja liikevaihtoveroa kannettiin edelleen senkin jälkeen.


title: Autokumirenkaiden valmistevero

text: Autokumirenkaiden valmistevero on Suomessa 1939–1964 käytössä ollut vero, jota valtio keräsi moottoriajoneuvojen päällys- ja sisärenkaista. Valmisteveron maksoi Suomessa tehdyistä renkaista valmistaja ja ulkomailta tuoduista renkaista maahantuoja. Vuonna 1939 veron suuruus oli 8 markkaa kilogrammalta. Veroa oli suoritettava myös maahan tuotavien autojen vararenkaista, jos ajoneuvoissa sellaiset olivat mukana.


title: Autokumirenkaiden valmistevero

text: Valmistuspaikasta kalenterikuukauden aikana viedyistä renkaista oli maksettava vero lääninrahastoon viimeistään seuraavan kuukauden 15. päivänä. Maahantuoduista renkaista vero maksettiin tullikamariin tullimaksun yhteydessä. Verosta olivat vapaat ulkomaille viedyt renkaat ja ulkomailta vieraan vallan lähetystön päällikölle tai diplomaatille saapuvat renkaat.


title: Autokumirenkaiden valmistevero

text: Valmisteverolain noudattamista valvoi leima- ja valmisteverokonttori sekä tulli- ja poliisiviranomaiset. Rangaistuksena verolain noudattamatta jättämisestä oli enintään 300 päiväsakkoa tai korkeintaan vuosi vankeutta. Lisäksi veronalaiset renkaat tai niiden arvo oli tuomittava valtiolle menetetyiksi.


title: Buxtehude

text: Buxtehude on kaupunki Hampurin metropolialueella Ala-Saksin osavaltion pohjoisosassa Saksassa. Noin 40 000 asukkaallaan se on Staden piirikunnan toiseksi suurin kaupunki.


title: Buxtehude

text: Kaupungin pohjoisosa sijaitsee marskimaalla, eteläosa puolestaan geestmaalla eli nousuvedenkin aikana kuivana pysyvällä Pohjanmeren rantamaalla. Kaupungin halki virtaa etelä–pohjoissuuntaisesti Este-joki, joka on Elben 45-kilometrinen sivujoki. Buxtehuden alueella Esten leveys on kolmesta viiteen metriä. Buxtehuden korkein kohta sijaitsee 51 metriä merenpinnan yläpuolella, alimmat kohdat puolestaan joitakin senttimetrejä merenpinnan alapuolella.


title: Buxtehude

text: Nykyisen Buxtehuden alueella oli talonpoikaisasutusta 900-luvulla. Paikkakunnasta on asiakirjamaininta vuodelta 959 muodossa Buochstadon. Buxtehude perustettiin vuonna 1197. Mahtavan Hansaliiton jäsen kaupungista tuli vuonna 1369. Buxtehude taantui 1600-luvulla ja joutui Ruotsin vallan alle. Liikenneyhteyksien paraneminen ja teollistuminen kohensi kaupungin asemaa 1830- ja 1840-luvuilla. Rautatieverkkoon kaupunki liitettiin 1881. Pommitetusta Hampurista pakeni toisen maailmansodan lopulla ihmisiä ympäryskuntiin, myös Buxtehudiin, jonka väkiluku kasvoi 14 000:een. Varuskuntakaupunki Buxtehudesta tuli 1994.


title: Buxtehude

text: Evankelisen St. Petri -kirkon historia ulottuu 1200-luvulle. Kirkon alkuperäinen torni tuhoutui salamaniskusta vuonna 1853. Buxtehuden keskiaikainen raatihuone vuodelta 1418 tuhoutui tulipalossa 1911. Uuden raatihuoneen sisustuksessa on käytetty keskiaikaisesta rakennuksesta pelastettua materiaalia. Buxtehuden uusromanttinen vanha kauppahalli, "Alte Markthalle", rakennettiin 1912 ja 1913. Keskikaupungilla on säilynyt erinäisiä porvaristaloja 1500- ja 1600-luvuilta.


title: Buxtehude

text: Buxtehude tunnetaan myös "satukaupunkina" ("Märchenstadt"). Sen nimi esiintyy useissa saksalaisen kielialueen saduissa, kuten Grimmin veljesten klassikkosadussa "Jänis ja siili", joka sijoittuu Buxtehudeen. Etelä-Saksassa kaupungin nimeä käytetään leikillisesti viittamaan paikkaan, jota ei oikeastaan ole olemassa. Esimerkkeinä mainittakoon sanonnat "jemand geht nach Buxtehude" tai "…nach Buxtehude, wo der Pfeffer wächst"; "joku menee Buxtehudeen" tai "...Buxtehudeen, missä pippuri kasvaa", vrt. suomenkielen "painua sinne missä pippuri kasvaa".


title: Buxtehude

text: Buxtehudelaisia kansanjuhlia ovat muun muassa keväisin ja syksyisin järjestettävä "Pistennacht", Pohjois-Saksan suurimmat helluntaimarkkinat eli "Pfingstmarkt" sekä vanhassakaupungissa järjestettävä "Altstadtfest". Viinijuhla eli "Weinfest" järjestetään vuosittain elokuun lopussa St.-Petri-Platz -aukiolla.


title: Buxtehude

text: Kaupungissa on lukuisia peruskouluja sekä muun muassa kaksi reaalikoulua ja kaksi lukiota. Lisäksi kaupungissa toimii yksityinen taidekoulu "Malerschule" sekä yksityinen ammattikorkeakoulu "Hochschule 21".


title: Buxtehude

text: Kaupungin merkittävin urheiluseura on "Der Buxtehuder SV von 1892 e.V." (BSV). Erityisen hyvin se tunnetaan menestyksestään käsipallossa. Seuran muita lajeja ovat muun muassa sulkapallo, lentopallo, jalkapallo, judo, nyrkkeily, pyöräily, uinti sekä yleisurheilu.


title: Buxtehude

text: Buxtehuden rautatieasema sijaitsee linjalla Cuxhaven–Hampuri. Kaupunki kuuluu Hampurin seudun paikallisjunaverkkoon. Bundesstrasse 3 kulkee Buxtehudesta Sveitsin rajalle. Lisäksi valtatie 73 Cuxhavenista Hampuriin kulkee kaupungin halki. Moottoriteille A 1 ja A 7 on Buxtehudesta noin viidentoista minuutin matka.


title: Buxtehude

text: Buxtehudessa on muun muassa Airbusin, Bacardiin ja Unileverin tuotantolaitoksia. Ruotsalaisella V&S Groupilla on pullottamo Buxtehudissa. Kaupungin paikallislehtiä ovat "Buxtehuder Tageblatt" sekä mainosrahoitteinen "Neue Buxtehuder".


title: Buxtehude

text: Buxtehudessa ovat syntyneet muun muassa filosofi Ferdinand Canning Scott Schiller, arkkitehti Werner Issel, jalkapalloilija Stefan Studer ja seiväshyppääjä Michael Stolle.


title: Kate

text: Kate voi viitata seuraaviin asioihin:


title: Leszek Blanik

text: Leszek Robert Blanik (s. 1. maaliskuuta 1977 Wodzisław Śląski) on puolalainen telinevoimistelija. Blanik on keskittynyt lähes yksinomaan hyppyyn, missä hän on kilpaillut kansainvälisellä tasolla yli kymmenen vuoden ajan ja voittanut olympiakultaa sekä maailman- ja euroopanmestaruuden.


title: Leszek Blanik

text: Blanik on saavuttanut lukuisia arvokisamitaleita hypystä. Ensimmäisen mitalinsa, väriltään hopeisen, hän saavutti 1998 EM-kisoista Pietarista. EM-kisoista hän on lisäksi saavuttanut pronssia 2004 Ljubljanasta. 2002 Patraksessa hän oli viides ja 2007 Amsterdamissa kuudes. Ensimmäisissä olympiakisoissaan Sydneyssä 2000 Blanik saavutti pronssia, mutta Ateenan kisoihin neljä vuotta myöhemmin hän ei selviytynyt. Vuoden 2007 kultamitalinsa lisäksi Blanik on saavuttanut MM-kisoista kaksi hopeamitalia. 2002 Debrecenissä hypyn loppukilpailu oli eräs historian tasaisimmista ja tiukimmista. Blanik teki toisessa hypyssään ensimmäisenä ihmisenä maailmassa Tsukaharan kahdella takaperinvoltilla taittaen, minkä Kansainvälinen voimisteluliitto sittemmin nimesi hänen mukaansa, mutta jäi hopealle. Myös 2005 MM-kisoissa Melbournessa hän saavutti hopeaa.


title: Leszek Blanik

text: Pitkän aikaa maailman huipulla kilpaillut Blanik voitti ensimmäisen arvokisakultansa vasta vuonna 2007 Stuttgartin MM-kisoissa. Hypyn kultamitaliputki sai jatkoa seuraavana vuonna EM-kisoissa Lausannessa. ja elokuussa Pekingin olympialaisissa, missä hän saavutti tasapisteet 16,537 Ranskan Thomas Bouhailin kanssa, mutta voitti kilpailun pistekeskiarvojen ja suorituspisteiden vertailussa. Blanik oli kisojen ainoa ei-kiinalainen miesten telinevoimistelun kultamitalisti. Olympiakulta oli myös Puolan historian ensimmäinen telinevoimistelussa.


title: Leszek Blanik

text: Maailmancupissa Blanik on saavuttanut urallaan kuusi voittoa ja kaikkiaan 13 mitalisijaa. Maailmancupin finaalissa hän on ollut parhaillaan toinen, Stuttgartissa vuonna 2002. Puolan mestaruuden Blanik on voittanut urallaan kahdeksan kertaa (1994-1998, 2001-2003).


title: Noblen piirikunta (Ohio)

text: Noblen piirikunta on piirikunta Ohiossa, Yhdysvalloissa, jonka hallintokeskus ja suurin kylä on Caldwell.


title: Noblen piirikunta (Ohio)

text: Noble naapuripiirikuntia ovat Guernsey pohjoisessa, Belmont koillisessa, Monroe idässä, Washington etelässä, Morgan lännessä ja Muskingum luoteessa.


title: Noblen piirikunta (Ohio)

text: Piirikunnassa oli vuoden 2010 väestönlaskennassa 14 645 ihmistä. Etniset ryhmät jakautuvat valkoisiin, joita on 96,0%, mustiin (2,7%), alkuperäisamerikkalaisiin (0,3%) ja aasialaisiin (0,2%).


title: Noblen piirikunta (Ohio)

text: Kotitalouden mediaanitulo on 40 239 dollaria ja köyhyysrajan alapuolella oli 16,3% väestöstä 2007–2011 välisenä aikana.


title: Ratsina

text: Ratsina () on kylä Leningradin alueen Jaaman piirin Ahokylän kunnassa Venäjällä. Se sijaitsee 7 kilometriä Ahokylästä koilliseen. Kylässä on 39 asukasta (vuonna 2010).


title: Ratsina

text: Ratsina mainitaan ensimmäisen kerran Novgorodin Vatjan viidenneksen verokirjassa vuonna 1499/1500. Se oli tuolloin samannimisen Jaaman ja Kaprion lääneihin jaetun pogostan keskus. Nimen taustalla on ilmeisesti muinaisvenäläinen henkilönimi Ratša ().


title: Ratsina

text: 1600-luvun väestökadosta huolimatta Ratsinan pogosta säilyi kokonaan ortodoksien asuttamana. Ruotsalaisaikana pogostaan perustettu Unatitsan seurakunta lakkautettiin 1700-luvun alussa.


title: Ratsina

text: Vuonna 1799 Ratsinan kartanonherra, kreivi Kirill Razumovski rakennutti Georgios Voittajalle omistetun puisen ortodoksikirkon. Samanniminen kirkko kylässä oli ollut jo vuonna 1500. Vuonna 1854 kylä ja sen kirkko paloivat, ja uusi puukirkko rakennettiin paikallisten tilanomistajien varoilla vuosina 1855–58.


title: Ratsina

text: 1800-luvun lopussa seurakuntaan kuuluivat kirkonkylän lisäksi Ahokylän, Kaipalan, Korkan, Lipkovitsan, Lousnankylän, Pienen-Kortsinan, Siestan, Tomassovan ja Tyytitsän kylät – yhteensä 349 taloa ja 1651 henkeä. Läheisen Utesenin kartanon perinyt Nikolai Truveler rakennutti vuonna 1906 uusvenäläläistä tyyliä edustavan tiilikirkon, joka suljettiin vuonna 1939. 1990-luvun lopussa kirkko paloi ja on sen jälkeen vähitellen raunioitunut.


title: Kärkiväli

text: Kärkiväli tarkoittaa kahden pisteen välistä välimatkaa. Kärkivälillä viitataan yleisimmin lentokoneen, linnun tai jonkin lentävän hyönteisen oikean ja vasemman siivenkärjen väliseen pituuteen, mutta se voi tarkoittaa lisäksi:


title: ERTMS

text: ERTMS () on Euroopan unionin tukema hanke, jonka tarkoituksena on edistää rautatieliikenteen valtioiden rajat ylittävää liikennöintiä laatimalla yksi koko Euroopan kattava normi rautatieliikenteen ohjaukselle. Hanke aloitettiin 1998/1999.


title: ERTMS

text: ERTMS:n osat ovat eurooppalainen junien kulunvalvontanormi (), joka sisältää kulunvalvonta- ja muut junaturvallisuuteen liittyvät laitteet junissa ja radalla, ja GSM-R, joka on GSM-normin pohjalta rautatiekäyttöön laadittu normi langattomaan viestintään rautateillä.


title: ERTMS

text: Järjestelmien testaus on alkanut Isossa-Britanniassa.


title: ERTMS

text: Suomessa on käytössä junien kulunvalvontajärjestelmä (JKV). ERTMS-järjestelmä voisi olla käytössä Suomessa 2020-luvulla.


title: SkyWest

text: SkyWest Airlines Inc. on yhdysvaltalaisen SkyWest Incorporatedin omistama lentoyhtiö, joka lentää kaikkiaan 160 kohteeseen Yhdysvalloissa, Kanadassa ja Meksikossa. Lentoyhtiö toimii syöttöliikenneyhtiönä yhteistyössä United Airlinesin, Delta Airlinesin ja Midwest Airlinesin kanssa. Lentoyhtiö työllistää noin 11 100 henkilöä ja lentää päivittäin noin 1 800 lentoa.


title: Aki Heikkinen

text: Aki Ilari Heikkinen (s. 24. helmikuuta 1980 Vieremä) on suomalainen kymmenottelija. Heikkinen on edustanut Suomea kymmenottelussa yleisurheilun MM-kisoissa Espanjan Sevillassa 1999. Heikkinen voitti 19-vuotiaiden kymmenottelun maailmanmestaruuden Ranskan Annecyssa 1998 ja saman sarjan Euroopan mestaruuden Latvian Riiassa 1999. Heikkisen otteluennätys 8188 pistettä on Suomen kaikkien aikojen tilastossa sijalla neljä. Heikkinen edustaa Helsingin Kisa-Veikkoja ja häntä valmentavat Mika Järvinen ja Harri Laiho. Aikaisemmin hän on edustanut muun muassa Espoon Tapioita.


title: François Coli

text: François Coli (5. kesäkuuta 1881 Marseille, Ranska – katosi 8. toukokuuta 1927) oli ranskalainen lentäjä ja lentosuunnistaja, joka tunnetaan parhaiten Charles Nungesserin lentokumppanina yrityksellä lentää Atlantin yli.


title: François Coli

text: Marseillessa syntynyt Coli oli kauppalaivan kapteeni, hän oli naimisissa ja kolmen tyttären isä. Ensimmäisen maailmansodan syttyessä hän pyrki Ranskan laivaston palvelukseen. Pettyneenä siihen, ettei sotalaivasto tarvinnut kapteenia, Coli astui palvelukseen maavoimissa sotamiehenä. Hänet kuitenkin ylennettiin ikänsä ja kokemuksensa ansiosta kapteeniksi kesällä 1915.


title: François Coli

text: Haavoittumisen jälkeen hänet julistettiin palvelukseen kelpaamattomaksi maavoimissa ja siirrettiin ilmavoimiin maaliskuussa 1916. Myöhemmin samana vuonna Coli liittyi 62. eskadroonaan ja yleni sen komentajaksi helmikuussa 1917. Kapteeni Coli säilyi eskadroonan komentajana vaikka menettikin toisen silmänsä onnettomuudessa maaliskuussa 1918.


title: François Coli

text: Sodan jälkeen Coli aloitti pitkänmatkan lentojen ennätysyritykset. hän ylitti ensimmäisenä Välimeren 26. tammikuuta 1919 yhdessä luutnantti Henri Rogetin kanssa. Kyseinen lento oli tuolloin pisin veden ylittänyt lento: 735 kilometriä kestäen viisi tuntia. Samana vuonna, 24. maaliskuuta, yhdessä Rogetin kanssa Coli teki lentoennätyksen lentämällä Pariisista Port Lyauteyeen Marokkoon. Lennon pituus oli 2 200 kilometriä. Hän loukkaantui lennon lopussa tapahtuneessa onnettomuudessa.


title: François Coli

text: Vuonna 1920 Coli teki yhdessä Joseph Sadi-LeCointen kanssa useita pitkän matkan lentoja ympäri Välimerta. Vuonna 1923 hän alkoi suunnitella tauotonta Atlantin ylittävää lentoa yhdessä sota-aikaisen taistelutoverinsa Paul Tarascon kanssa. Vuonna 1925 he kiinnostuivat 25 000 dollarin arvoisesta Orteig-palkinnosta, joka oli luvattu ensimmäiselle Pariisista New Yorkiin menevälle lentomatkalle.


title: François Coli

text: Loppuvuodesta 1926 onnettomuus tuhosi heidän kaksipaikkaisen Potez 25 -koneensa ja samalla Tarascon sai pahoja palovammoja. Uusi lentokone hankittiin tuhoutuneen tilalle, ja Tarascon luovutti paikkansa lentäjänä Charles Nungesserille. Nungesserin ja Colin "L'Oiseau Blanc" -lentokone katosi heidän yrityksellään lentää yli Atlantin 8. toukokuuta 1927.


title: Miina Häger

text: Miina Häger-Kanninen (1877 – 1950) oli suomalainen Pälkäneellä asunut näytelmäkirjailija.


title: Miina Häger

text: Miina Häger oli mukana kotipaikkakuntansa lottatoiminnassa ja kirjoitti muun muassa sanat A. Palmgrenin säveltämään "Pälkäneen lottien marssiin".


title: Käyn ahon laitaa (kappale)

text: Käyn ahon laitaa on Juha ”Watt” Vainion säveltämä, sanoittama ja esittämä kappale vuodelta 1979. Kappale julkaistiin albumilla "Käyn ahon laitaa" ja singlenä samana vuonna.


title: Käyn ahon laitaa (kappale)

text: Laulu sai alkunsa, kun Vainio oli toimittaja Raimo Vesan kanssa grillaamassa makkaraa Kaunissaaressa eräänä kesäisenä päivänä. Yhtäkkiä Vainio otti esiin paperin ja kynän ja alkoi raapustaa tekstiä.


title: Käyn ahon laitaa (kappale)

text: Kappale äänitettiin vuonna 1979 Helsingin Finnscandia-studiolla. Kappaleen äänitti Jukka Teittinen ja tuottivat Vainio ja Reijo Lehtovirta. Kappaleen on sovittanut Jaakko Salo. Äänitteellä esiintyvät seuraavat henkilöt:Kappale julkaistiin vuonna 1979 albumilla "Käyn ahon laitaa" ja singlenä samana vuonna. Singlen B-puolella on kappale ”Mesenaatti Montonen”.


title: Käyn ahon laitaa (kappale)

text: Vainion versio on julkaistu myös hänen kokoelmillaan "Tulta päin!", "28 hilpeää ja haikeaa rallia", "20 suosikkia – Käyn ahon laitaa", "Legendan laulut – Kaikki levytykset 1963–1990" ja sen tiivistelmällä "Legendan laulut – 48 mestariteosta".


title: Käyn ahon laitaa (kappale)

text: Vesa-Matti Loirin versio kappaleesta on hänen albumillaan "Ystävän laulut II", jonka sisältö koostuu Vainion tuotannosta.


title: Käyn ahon laitaa (kappale)

text: Toisessa säkeistössä kertoja ei välitä kuulla ”yhtään uutista sen Raatikaisen tuutista” eli Erkki Raatikaisen johtamasta Yleisradiosta.


title: Käyn ahon laitaa (kappale)

text: Kolmannessa säkeistössä nautitaan hiljaiselosta, kun ”Kahila ei laula eikä Höyry selosta”. Kahila on laulaja Heikki Kahila ja ”Höyry” on radioselostaja Raimo ”Höyry” Häyrinen.


title: Käyn ahon laitaa (kappale)

text: Laulaja-imitaattori Jope Ruonansuu on julkaissut kappaleesta oman parodiaväännöksensä ”Käyn kadun laitaa”. Kappale on "Lomakiertue"-levyllä.


title: Käyn ahon laitaa (kappale)

text: Itse valtiaat -CD:llä "Menneisyyden vangit" on väännös ”Ei ilman paitaa”, jonka laulaa Esko Ahon ääntä matkiva imitaattori. Osa siitä on mukana myös Itse valtiaat -avaruusmusikaalissa.


title: Yang Xiuli

text: Yang Xiuli (, s. 1. syyskuuta 1983) on kiinalainen judoka, lajin olympiavoittaja.


title: Yang Xiuli

text: Yang on saavuttanut kansainväliset menestyksensä 78 kg:n sarjassa. Vuonna 2006 hän voitti sotilaiden maailmanmestaruuden Vinkovcissa sekä saavutti pronssia Aasian kisoissa Dohassa. Vuonna 2007 hän sijoittui Rio de Janeiron MM-kilpailuissa viidenneksi ja saavutti Pekingissä pidetyissä joukkue-MM-kilpailuissa kultaa. Lisäksi hän oli Vejenin maailmancupkilpailussa kolmas ja sotilaiden MM-kilpailuissa Hyderabadissa toinen.


title: Yang Xiuli

text: Yang voitti helmikuussa 2008 Pariisin supermaailmancupin. Pekingin olympialaisissa hän voitti kultamitalin kukistettuaan loppuottelussa Kuuban Yalennis Castillon. Joulukuussa hän voitti Tokion Grand Prix -kilpailun ja helmikuussa 2009 Wienin maailmancupin. Hän voitti Qingdaon GP-kilpailun 2009 sekä Moskovan Grand Slam -kilpailun 2009 ja 2010. Tokion MM-kilpailuissa 2010 hän sai pronssia.


title: Yang Xiuli

text: Yang sai pronssia Kantonin Aasian kisoissa 2010. Hän oli samana vuonna kolmas Tokion Grand Slam -kilpailussa ja voitti Qingdaon Grand Prix'n. Vuonna 2011 hän voitti Bakun Mastersin ja oli Grand Prix -kilpailuissa toinen Qingdaossa ja kolmas Düsseldorfissa. Vuonna 2012 hän sijoittui toiseksi Almatyn Mastersissa ja Düsseldorfin GP-kilpailussa. Lontoon olympialaisissa hän sijoittui seitsemänneksi. Hän voitti sotilaiden maailmanmestaruuden Almatyssa 2013.


title: Franz Bürkl

text: Franz Bürkl (k. 7. syyskuuta 1943) oli SS-Oberscharführer ja Gestapon päällikkö toisen maailmansodan aikana Puolassa. Hänet salamurhattiin Puolan kotiarmeijan operaatio Bürklissa syyskuussa 1943.


title: Franz Bürkl

text: Bürkl oli vastuussa monista joukkoteloituksista, Puolan juutalaisten massamurhista ja vankien teloituksista pahamaineisessa Pawiakin vankilassa Varsovassa. Hän työskenteli Pawiakin vankilassa Zugführerina ja varakomentajana. Hänellä oli tapana muun muassa mennä Varsovan ghettoon ampumaan ihmisiä sattumanvaraisesti. Varsovan geton kansannousun aikana hän tarjoutui toisten Pawiakin vartijoiden kanssa metsästämään juutalaisia. Hänen sanottiin myös olleen morfiiniriippuvainen eikä hän koskaan liikkunut ilman saksanpaimenkoiraansa Kastoria, jota hän käytti Pawiakin vankien terrorisointiin. Hänen uhriensa joukossa oli Dionizy Błeszyński, Puolan kotiarmeijan komentaja joka vangittiin ja hirtettiin 1943.


title: Franz Bürkl

text: Puolan vastarintaliike tuomitsi Bürklin kuolemaan sadistina ja massamurhaajana, ja hänet ammuttiin syyskuussa 1943 Varsovassa kadulla.


title: Katri Kortesuo

text: Ida Sofia Kulovuori, kirjailijanimi Katri Kortesuo (sukunimi aikaisemmin Kuhlberg; 18. lokakuuta 1858 Tampere – 7. kesäkuuta 1941 Tampere) oli suomalainen opettaja ja kirjailija. Hän käytti myös nimimerkkiä "Isko". Kulovuori toimi Tampereella kansakoulun opettajana vuosina 1884–1925.


title: Salibandyseura Welhot

text: Salibandyseura Welhot (aiemmin Kuopion Salibandyseura, lyhenne KSS ja SB Savo) on kuopiolainen salibandyn erikoisseura, joka on perustettu vuonna 1997. Seuran tavoitteena on tarjota lapsille, nuorille ja aikuisille mahdollisuus harrastaa salibandyä haluamallaan tasolla.


title: Salibandyseura Welhot

text: Kaudella 2016–2017 seurassa oli noin 850 jäsentä. Lisenssimäärällä mitattuna Welhot on Suomen 8. suurin salibandyseura.


title: Salibandyseura Welhot

text: Miesten edustusjoukkue pelaa kaudella 2017–2018 Salibandyliigassa, ja naisten edustusjoukkue II-divisioonassa.Sb Welhojen erityisryhmä on vuonna 2003 perustettu salibandyjoukkue kaikille, jotka tarvitsevat tukea harrastamiseen. Pelaajia joukkueessa on tällä hetkellä yli 40 miestä ja naista, ikähaarukkana 13–60 vuotta. Harjoituksissa joukkue jakaantuu kahteen osaan. A- ja B-ryhmiin, joissa harjoittelussa panostetaan hieman erilaisiin harjoitteisiin taitotason mukaan.